Πρόγραμμα Σπουδών Γυμνασίου

Η ΘΡΗΣΚΕΙΑ ΣΤΗ ΖΩΗ, ΣΤΗΝ ΙΣΤΟΡΙΑ ΚΑΙ ΣΤΟΝ ΠΟΛΙΤΙΣΜΟ

Α΄ ΓΥΜΝΑΣΙΟΥ

ΠΟΡΕΙΑ ΚΑΙ ΑΝΑΠΤΥΞΗ

Προτεινόμενο Υλικό

για την επεξεργασία των Θεματικών Ενοτήτων

ΘΕΜΑΤΙΚΗ ΕΝΟΤΗΤΑ **6:**  Θρησκευτικές αναζητήσεις και εμπειρίες της μακρινής Ανατολής

Κείμενα

για τους μαθητές και

Πληροφοριακό υλικό

ΙΝΔΟΪΣΜΟΣ

* 1. Η ινδοϊστική θρησκευτικότητα
  2. Θεοί / θεές και ιεροί μύθοι
  3. Ιεροί τόποι / ναοί, αγάλματα, εικόνες της θεότητας
  4. Λατρευτικές παραδόσεις
  5. Φαντασμαγορικές γιορτές και ιερά προσκυνήματα
  6. Ιερά κείμενα και παραδόσεις
  7. Βραχμάνοι, γκουρού, αφηγητές ιστοριών
  8. Κάστες της ινδικής κοινωνίας

ΒΟΥΔΙΣΜΟΣ

1. Η ζωή του Σιντάρτα Γκαουτάμα (Βούδας)
2. Διδασκαλία / χαρακτηριστικά του Βουδισμού
3. Πηγές / κείμενα
4. Βουδιστικοί ναοί
5. Λατρεία
6. Γιορτές / προσκυνήματα
7. Αγάλματα του Βούδα
8. Ένας θρύλος
9. Αποφθέγματα του Βούδα

ΜΕΓΑΛΟΙ ΔΙΔΑΣΚΑΛΟΙ ΘΡΗΣΚΕΙΩΝ ΤΗΣ ΚΙΝΑΣ

ΚΟΜΦΟΥΚΙΟΣ

1. Η ζωή του ΚομφούκιοΥ

2. Η διδασκαλία του

3. Μνημεία

4. Από τα Ανάλεκτα του Κομφούκιου

ΛΑΟ-ΤΣΕ


1. Η ζωή του Λάο-Τσε

2. Η διδασκαλία του Τάο

3. Από το Τάο - Τε Κινγκ

Ο χορός του δράκου

ΙΝΔΟΪΣΜΟΣ



Οι Ινδοί θεωρούν τη θρησκεία τους αιώνια και την ονομάζουν ***sanatana dharma***, δηλαδή *αιώνιο νόμο* ή *αιώνια θρησκευτική διδασκαλία*. Πιστεύουν ότι οι ρίζες της βυθίζονται στην αρχή του κόσμου, πριν από την ανθρώπινη ιστορία.

Αναφέρεται συχνά ως η αρχαιότερη θρησκεία του κόσμου. Είναι η τρίτη μεγαλύτερη θρησκεία του κόσμου σε αριθμό πιστών, μετά τον Χριστιανισμό και το Ισλάμ, με περίπου ένα δισεκατομμύριο πιστούς, εκ των οποίων πάνω από το 90% κατοικεί στην Ινδία. Η επίσημη ονομασία της ινδικής θρησκείας είναι ***Βραχμανισμός***.

**1. Η ινδοϊστική θρησκευτικότητα**

Πρόκειται για μια πολύπλοκη μορφή θρησκευτικής ζωής και εμπειρίας που ανέκυψε ως αποτέλεσμα των αλληλοδιαδόχων αναμείξεων των θρησκευτικών και πολιτιστικών στοιχείων όλων των στρωμάτων του ινδικού λαού. Δεν έχει κοινό πιστεύω. Χωρίς δυσκολία υιοθετεί και αφομοιώνει νέες αντιλήψεις. Ένας ινδοϊστής μπορεί να λατρεύει ένα θεό ή πολλούς, να λατρεύει κάποιον άνθρωπο σαν θεό ή να μην τιμά κανένα θεό. Υπάρχουν πολλές θρησκευτικές ομάδες. Ωστόσο όλες βασίζονται στα ιερά κείμενα και στη διδασκαλία τους, μια τεράστια γραμματεία που καλύπτει όλες τις πλευρές της ζωής (βλ. παρακάτω).

Στη βάση της κλασικής ινδικής θρησκευτικότητας παραβλέπεται η επιφάνεια της ζωής και αυτό που αναζητείται πραγματικά είναι η παγκόσμια αρμονία, η αιώνια ουσία που διαπερνά το σύμπαν. Αυτή η ύψιστη αρχή που περιλαμβάνει τα πάντα, ό,τι υπάρχει και δεν υπάρχει, είναι το ***Brahman*** και βρίσκεται πέρα από κάθε ορισμό.

Για την ινδική σκέψη υπάρχει διαβάθμιση των όντων, που αρχίζει από τα φυτά, τα ζώα και φτάνει στους υπέρτατους θεούς. Ο άνθρωπος βρίσκεται σε ενδιάμεση βαθμίδα και είναι δυνατόν να ξαναγεννηθεί –όπως και τα άλλα όντα- παίρνοντας διάφορες μορφές υπάρξεως. Το δόγμα της ***μετενσαρκώσεως*** αποτελεί τον ακρογωνιαίο λίθο του Ινδοϊσμού και όλων των συστημάτων του. Το πιο ουσιαστικό στοιχείο του ανθρώπου είναι το ***atman*** του, δηλαδή η «αναπνοή», η «ψυχή», το «εγώ», τη βαθύτερη ουσία του. Με το θάνατο, το άτμαν αναχωρεί από το φυσικό σώμα, για να κατοικήσει σ’ ένα καινούργιο. Το αν θα ενσωματωθεί σε μια ανώτερη ή κατώτερη μορφή ύπαρξης εξαρτάται από το ***karma***, δηλαδή το ποσό ενέργειας, θετικής ή αρνητικής, που συσσωρεύει μια ύπαρξη στη διάρκεια της ζωής της. Έτσι, η αλυσίδα αυτή των γεννήσεων ονομάζεται *τροχός της ζωής* ή ***samsara***.

Βασικό θέμα της ινδικής θρησκευτικής αναζήτησης υπήρξε ο προσδιορισμός της ***οδού για τη λύτρωση***. Οι τρεις δρόμοι αυτής της πορείας, όπως τους καθόρισε η ινδική σκέψη, είναι:

α) η ***οδός των έργων*** (*κάρμα γιόγκα*), που χαράχθηκε από τον Βεδισμό και τον Βραχμανισμό: Κέντρο της ζωής είναι οι θυσίες και τα τελετουργικά έργα. Για να δεχτούν οι θεοί τα αιτήματα των ανθρώπων απαιτείται η ακριβής τήρηση του τυπικού.

β) η ***οδός της γνώσεως*** (*τζνάνα γιόγκα*), που επισημαίνουν κυρίως οι Ουπανισάντ: Τελικός σκοπός, τον οποίο πρέπει να επιδιώξει ο άνθρωπος είναι η λύτρωση από την απάτη του κόσμου. Σε αυτή την πορεία, η άγνοια είναι η μεγαλύτερη αμαρτία και ο άνθρωπος χρειάζεται να την υπερνικήσει με τη γνώση και την εμπειρία προκειμένου να φτάσει στον φωτισμό και να λυτρωθεί.

γ) η ***οδός της αφοσιώσεως*** (*μπάκτι γιόγκα*), που εξαίρεται από την Μπαγκαβάτ-γκιτά: Η σωτηρία ταυτίζεται με την αφοσίωση και την αγαπητική προσήλωση σε μιαν ορισμένη θεότητα. [η λέξη ***γιόγκα*** σημαίνει άσκηση, γυμνασία].

**2. Θεοί/θεές και ιεροί μύθοι**

Στον Ινδοϊσμό υπάρχουν πολυάριθμοι θεοί και θεές, καθένας από τους οποίους έχει μια ιδιαίτερη λειτουργία για κάθε κατάσταση. Οι θεοί και οι θεές βρίσκονται παντού: κρυμμένοι μέσα σε μεγαλοπρεπείς ναούς και μικρούς βωμούς, απεικονιζόμενοι σε πολύπλοκα πέτρινα κομψοτεχνήματα και σε κοσμήματα, αλλά και σε ημερολόγια τοίχου και κινηματογραφικές αφίσες, σε πάγκους της αγοράς, σε βιτρίνες καταστημάτων. Συνυφαίνονται με τη ζωή των ανθρώπων στα πιο απομακρυσμένα χωριά και στις πολυπληθείς πόλεις της Ινδίας. Ταυτόχρονα βρίσκονται σε ινδικές κοινότητες από την Καραϊβική έως τη Βόρεια Αμερική και τη Βρετανία, από τη Νότια Αφρική έως την Ταϊλάνδη. Είναι αγαπητοί/ές σε όλους. Η εξάπλωσή τους και το πλήθος των μορφών που παίρνουν αποδεικνύουν την ποικιλία και τον πλούτο της ινδικής κουλτούρας.

Ωστόσο, όλοι έχουν μια αίσθηση ότι πίσω από την πολυμορφία των θεών κρύβεται μια ακατάληπτη αλήθεια, η οποία αποκαλύπτεται με τις ποικίλες μορφές των θεών και του κόσμου. Ο Ινδός, δηλαδή, έχει πολλούς θεούς και θεές, αλλά ταυτόχρονα πιστεύει σε έναν υπέρτατο θεό, μια απόλυτη αλήθεια, η οποία είναι η αιώνια αρχή και το τέλος της ύπαρξης.

**Ένας ή πολλοί θεοί;**

*Ένας αναζητητής ρωτά τον σοφό Yajnavalkya πόσοι θεοί υπάρχουν:*

*- Τριακόσιες τριάντα χιλιάδες και τριακόσιες τριάντα εκατοντάδες*

*Ναι, φυσικά, είπε, αλλά στ’ αλήθεια Yajnavalkya, πόσοι θεοί υπάρχουν;*

* *Τριάντα τρεις*

*Ναι, φυσικά, είπε, αλλά στ’ αλήθεια Yajnavalkya, πόσοι θεοί υπάρχουν;*

*Έξι*

*Ναι, φυσικά, είπε, αλλά στ’ αλήθεια Yajnavalkya, πόσοι θεοί υπάρχουν;*

*- Τρεις*

*Ναι, φυσικά, είπε, αλλά στ’ αλήθεια Yajnavalkya, πόσοι θεοί υπάρχουν;*

*- Δύο*

*Ναι, φυσικά, είπε, αλλά στ’ αλήθεια Yajnavalkya, πόσοι θεοί υπάρχουν;*

*- Ενάμισυς*

*Ναι, φυσικά, είπε, αλλά στ’ αλήθεια Yajnavalkya, πόσοι θεοί υπάρχουν;*

*- Ένας*

*Brihadaranyaka Upanishad* 3.9.1.

Ο ***Βισνού*** και ο ***Σίβα*** μπορούν να θεωρηθούν δύο μορφές του υπέρτατου θεού που έγιναν δημοφιλείς θεότητες, άξιες λατρείας και σεβασμού από τους πιστούς τους από την εποχή των ύστερων Ουπανισάντ. Γύρω από αυτούς αναπτύχθηκαν ιστορίες και μύθοι, καλλιεργήθηκαν πρακτικές και δογματικές διδασκαλίες.

Στις απεικονίσεις τους, ο Σίβα παρουσιάζεται ως ένας ασκητής από τα Ιμαλάϊα και ο Βισνού σαν ένας μπλε νέος που κρατάει στα τέσσερα χέρια του έναν δίσκο, ένα σκήπτρο, ένα κοχύλι και ένα λωτό.

Για τους πιστούς τους, ο καθένας γίνεται αντιληπτός ως ο ύψιστος, υπερβατικός Κύριος, αλλά επίσης ως αυτός που ενυπάρχει και κατοικεί στον κάθε άνθρωπο.

Σημαντική είναι η διδασκαλία περί ***αβατάρα***, δηλαδή η πίστη στις διαδοχικές ενσαρκώσεις του Βισνού. Ο όρος σημαίνει κάθοδο της θεότητας στη γη. Σύμφωνα με αυτή τη διδασκαλία, όταν ο κόσμος βρίσκεται σε μεγάλη κρίση, ο Βισνού για να δώσει λύση, κατέρχεται με μια ορισμένη μορφή. Μέχρι σήμερα έχουν πραγματοποιηθεί οκτώ ενσαρκώσεις του Βισνού. Σ’ αυτές έχει εμφανιστεί ως Ιχθύς, Χελώνα, Κάπρος, Λεοντάνθρωπος, Νάνος, πελεκυφόρος Ράμα, Κρίσνα και Ράμα.

Ο Σίβα είναι ο θεός που η λατρεία του είναι η πιο διαδεδομένη στην Ινδία. Υπάρχουν επίσης και γυναικείες θεότητες, όπως λ.χ. η θεά *Κάλι* και η θεά *Ντούργκα* που θεωρούνται «σύζυγοι» του Σίβα.

**Ράμα και Κρίσνα**

Οι θεοί ***Ράμα*** και ***Κρίσν****α* είναιαβατάρα του Βισνού. Στις μορφές τους το υπέρτατο και απόλυτο Ον αναγνωρίζεται, γίνεται προσφιλές και ταυτίζεται με καθετί που υπάρχει.

Ο Ράμα και ο Κρίσνα είναι επίσης ανεξάρτητες, υπέρτατες θεότητες. Ο Ράμα εικονίζεται ως πολεμιστής με τόξο και βέλη, συνοδευόμενος από τη σύζυγό του *Σιτά*, τον αδελφό του ***Λαξμάνα*** και το αφοσιωμένο του υπηρέτη ***Χάνουμαν***, τον πολεμιστή βασιλιά των πιθήκων.

Ο Κρίσνα συνήθως απεικονίζεται ως ένας νεαρός βοσκός αγελάδων που παίζει φλάουτο, περιτριγυρίζεται από αγελάδες, παίζει με τους φίλους του ή πειράζει τα κορίτσια. Ο αγαπημένος του φίλος είναι ο Radha και στις ζωγραφιές και τις απεικονίσεις των ναών συχνά εικονίζονται μαζί. Κάποιες φορές ο Κρίσνα παρουσιάζεται ως ένα άτακτο μωρό ή ως ένας αρματηλάτης.

Η δημοφιλής ιστορία του Ράμα, συνέχισε να λέγεται και να εγγράφεται στη μνήμη για δυόμισυ χιλιάδες χρόνια και είναι γνωστή σε όλους τους Ινδούς και σε πολλούς άλλους ανθρώπους σε όλο τον κόσμο. Τα παιδιά των Ινδών την ακούν από τους γονείς τους ή άλλους συγγενείς. Οι μαθητές τη μαθαίνουν την εποχή της γιορτής του Diwali. Οι χωρικοί την ακούν από τους αφηγητές ή την παρακολουθούν σε λαϊκές θεατρικές παραστάσεις και μαριονέτες. Τώρα πια, οι αγαπημένες τους σκηνές παίζονται και ξαναπαίζονται στην τηλεόραση ή σε video.

**Η ιστορία του Ράμα**

Είναι η ιστορία ενός πρίγκιπα που ονομάζεται Ράμα, ο οποίος ερωτεύτηκε και παντρεύτηκε μια όμορφη πριγκίπισσα τη Σίτα. Ένας φοβερός δαίμονας, ο Ραβάνα, που είχε είκοσι χέρια και δέκα κεφάλια και ήταν ο τρόμος για όλη τη χώρα, ήθελε να κάνει γυναίκα του τη Σίτα. Μια μέρα την απήγαγε με το άρμα του. Η έξυπνη όμως Σίτα άφησε ίχνη από τα κοσμήματά της ώστε να τα δει ο Ράμα.

Πράγματι, ο Ράμα ακολούθησε τα ίχνη έως ότου συνάντησε τον Χανουμάν, βασιλιά των πιθήκων, που έγινε φίλος του και συμφώνησε να τον βοηθήσει να βρουν μαζί τη Σίτα. Έστειλε μηνύματα σε όλους τους πιθήκους του κόσμου και μέσω αυτών σε όλες τις αρκούδες που ανέλαβαν να βρουν τη Σίτα.

Μετά από μια πολύ μακρόχρονη αναζήτηση, ο Χανουμάν βρήκε τη Σίτα φυλακισμένη σε ένα νησί. Επειδή ο στρατός των πιθήκων και των αρκούδων του Ράμα δεν μπορούσε να προσεγγίσει το νησί, άρχισαν να κατασκευάζουν μια γέφυρα. Γρήγορα όλα τα ζώα του κόσμου, μεγάλα και μικρά, ήρθαν να βοηθήσουν. Όταν κτίστηκε η γέφυρα, τη διέσχισαν και έδωσαν μια σθεναρή μάχη με τον δαίμονα Ραβάνα.

Ο Ράμα κατάφερε να τον εξοντώσει με το μαγικό του βέλος και όλος ο κόσμος ήταν πολύ χαρούμενος γι’ αυτό. Ο Ράμα και η Σίτα ξεκίνησαν το μακρύ ταξίδι επιστροφής στη χώρα τους. Μια γυναίκα αποφάσισε να βάλει μια μικρή λάμπα στο παράθυρό της για να φωτίσει τον δρόμο τους. Τότε κι άλλοι άνθρωποι στα χωριά άρχισαν να βάζουν λάμπες στα παράθυρά τους έως ότου στα παράθυρα όλου του βασιλείου υπήρχαν φώτα που έδειχναν τον δρόμο στον Ράμα και τη Σίτα και τους καλωσόριζαν. Όταν τελικά έφτασαν στον προορισμό τους, ο Ράμα στέφτηκε βασιλιάς και η Σίτα βασίλισσα του. Όλοι στο βασίλειο ήταν πολύ χαρούμενοι.

Από τότε, οι άνθρωποι ανάβουν λάμπες στη γιορτή του Diwali για να θυμούνται ότι το φως κυριαρχεί στο σκοτάδι και το καλό στο κακό.

**Η ιστορία του Γκανέσα (Ganupati)**

Πρόκειται για μια λαοφιλή θεότητα, γιος του Σίβα και της Πάρβατη που δημιουργήθηκε από τη μητέρα του, χωρίς να το ξέρει ο Σίβα. Κάποτε, λέει ο μύθος, όταν ο Σίβα απουσίαζε και η Πάρβατη είχε βυθιστεί σε περισυλλογή ανέθεσε στον νέο να την προστατέψει από κάθε παρείσακτο. Όταν ο Σίβα επέστρεψε και θέλησε να εισέλθει στο κατάλυμα της Πάρβατη, ο νέος του το απαγόρευσε. Ο Σίβα, αγνοώντας την ταυτότητα του γιου του, τον αποκεφάλισε. Οργισμένη και στενοχωρημένη η Πάρβατη αξίωσε από τον Σίβα να επαναφέρει τον γιο της στη ζωή με το κεφάλι του πρώτου πλάσματος που θα έβλεπε. Αυτό το πλάσμα ήταν ένας ελέφαντας. Έτσι, ο Γκανέσα παριστάνεται με κεφάλι ελέφαντα, κοντόχροντρος και πάντοτε με ένα πιάτο γεμάτο γλυκά. Είναι ένας θεός πολύ αγαπητός στους Ινδούς, εξαιτίας της προσοχής του στα αιτήματα των πιστών του και της ικανότητάς του να απομακρύνει τα εμπόδια που συναντούν οι άνθρωποι στη ζωή τους.

**Ο Σίβα ως Ναταράγια / Ο χορός του θεού**

Ο Σίβα παρουσιάζεται με τέσσερα χέρια, σε μια στάση εξαιρετικής ισορροπίας.  
Το πάνω δεξί χέρι του θεού κρατά ένα ντέφι, που συμβολίζει τον αρχέγονο ήχο της δημιουργίας. Το πάνω αριστερό χέρι του πρίγκιπα κρατά μια φλόγα-το στοιχείο της καταστροφής και της μεταμόρφωσης. Το πρόσωπο του Σίβα απέχει εξίσου από τα δυό του χέρια κι είναι ήρεμο και απόμακρο. Η ισορροπία αυτή ανάμεσα στα δύο χέρια αντιπροσωπεύει την ισορροπία ανάμεσα στη δημιουργία και την καταστροφή του κόσμου. Το κάτω δεξί χέρι του Σίβα είναι ανασηκωμένο σε μια θεϊκή χειρονομία προστασίας, προφύλαξης και ειρήνης. Σα να λέει: «Μη φοβάσαι». Γύρω από αυτό το χέρι του είναι τυλιγμένη μια κόμπρα. Τα φίδια, από τα αρχαιότερα χρόνια ταυτίζονται με τη γη και τη γονιμότητα και συνδέονται με θεότητες που έχουν σχέση με τη συνέχεια της ζωής. Τα τρία αυτά χέρια αντιπροσωπεύουν τις τρεις όψεις της ζωής: τη δημιουργία, τη διατήρηση και την μεταμόρφωση. Το κάτω αριστερό χέρι του Σίβα περνάει εμπρός από το σώμα του και δείχνει προς τα κάτω στο αριστερό ανασηκωμένο του πόδι, συμβολίζοντας την απελευθέρωση από τις κοσμικές ψευδαισθήσεις. Το δεξί του πόδι πατά το κορμί ενός δαίμονα, υποτάσσει τον δαίμονα της ανθρώπινης άγνοιας και του κακού. Της άγνοιας που πρέπει να κατανικηθεί, προκειμένου να έρθει η απελευθέρωση.

Για τον χορό του Σίβα διαβάζουμε σε ένα αρχαίο ινδουϊστικό κείμενο: *«Ω Κύριέ μου, το χέρι Σου που κρατά το ιερό τύμπανο δημιούργησε και έβαλε τάξη στους ουρανούς και στη γη, και στους άλλους κόσμους και στις αναρίθμητες ψυχές. Το ανασηκωμένο σου χέρι προστατεύει την ενσυνείδητη και την ασυνείδητη τάξη της δημιουργίας Σου. Όλοι αυτοί οι κόσμοι έχουν μεταμορφωθεί από το χέρι Σου που κρατά τη φωτιά. Το ιερό πόδι Σου που στερεώνεται στη γη, προσφέρει μια κατοικία στις κουρασμένες ψυχές που αγωνίζονται μέσα στον κυκεώνα της σχέσης αίτιου και αιτιατού. Το σηκωμένο πόδι Σου χαρίζει αιώνια ευδαιμονία σε εκείνους που σε πλησιάζουν».*

Πάνω από τα μέλη του, σε θαυμαστή ισορροπία στέκεται το κεφάλι του με τα μακριά μαλλιά που απλώνονται προς τα πίσω ακολουθώντας τον ρυθμό του χορού. Ανάμεσα στα μαλλιά του είναι μπλεγμένο ένα κουλουριασμένο φίδι, ένα κρανίο, ο ποταμός Γάγγης με τη μορφή μιας γοργόνας, μια ημισέληνος και ένα στεφάνι από φύλλα. Το πρόσωπο του Σίβα. Το πρόσωπό του στο κέντρο, ακίνητο επάνω από τα κινούμενα μέλη, απαθές σαν μάσκα, είναι απόμακρο και μυστηριώδες. Μόνο ένα αδιόρατο χαμόγελο πλανιέται στα χείλη του. Είναι το πρόσωπο του Μεγάλου Γιόγκι (Μάχα Γιόγκι), εκείνου που γνωρίζει το μεγάλο κρυφό μυστικό της δημιουργίας.

Η αντίθεση ανάμεσα στο ακίνητο πρόσωπο και τα μεγάλα αεικίνητα μέλη με τα μαλλιά που ανεμίζουν, εκφράζει την αντίθεση μεταξύ του εσωτερικού εαυτού και του κόσμου του αεικίνητου πνεύματος. Εδώ, τελείως ακίνητος στο κέντρο του χορού στέκεται ο πανταχού παρών εαυτός. Ακίνητος που κινεί τα πάντα, το σταθερό σημείο το κέντρο ενός συνεχώς μεταβαλλόμενου κόσμου: Ο χορός του Σίβα είναι το σύμπαν που χορεύει.

1. **Ιεροί τόποι / ναοί, αγάλματα, εικόνες της θεότητας**

**Μadurai: μια πόλη – ναός**

Πρόκειται για μια αρχαία πόλη στον νότο της Ινδίας που είναι κάτι περισσότερο από έναν μεγάλο τόπο λατρείας. Η αρχιτεκτονική και η γλυπτική των ναών μαρτυρούν τον τρόπο με τον οποίο οι προηγούμενες γενιές των Ινδών λάτρευαν και προσεύχονταν στις θεότητές τους. Η μεγάλη και σπουδαία αυτή πόλη/ναός αναπτύχθηκε την εποχή που οι ναοί αναλαμβάνονταν και κατασκευάζονταν σε όλη την περιοχή από τις δυναστείες που κυβερνούσαν (από τον 6ο έως τον 9ο αι. μ.Χ.). Με πυργωμένες πύλες, απλωμένη σε ένα τετράγωνο σχήμα, με μια μεγάλη στέρνα για τις τελετουργίες των λουτρών εξαγνισμού και δύο κύριους ναούς, ο καθένας από τους οποίους περιλαμβάνει ένα εσωτερικό ιερό κάτω από έναν χρυσό πύργο με αίθουσα και προθάλαμο. Το ιερό κέντρο του κάθε ναού αναφέρεται ως «η σπηλιά μέσα στο βουνό» και σ’ αυτό διαμένουν οι θεϊκοί φιλοξενούμενοι –στο ένα η Minakshi, η βασίλισσα και πολεμιστής θεά, και στο άλλο ο σύζυγός της, Sundareshvara (ένας τύπος του Σίβα).

Η Minakshi και όχι ο σύζυγός της είναι η κύρια θεότητα του Madurai και κάποιες φορές λατρεύεται μόνη της, αν και ο γάμος της με τον Sundareshvara γιορτάζεται κάθε χρόνο με περίπου 50.000 προσκυνητές. Κάθε μέρα στη δημόσια λατρεία που τελείται από τους ιερείς του ναού, μετά την προσευχή και τις άφθονες προσφορές, μια φορητή εικόνα του Sundareshvara μεταφέρεται τελετουργικά στην κρεβατοκάμαρα της Minakshi, όπου οι δύο θεοί τραγουδιούνται πριν περάσουν τη νύχτα μαζί, πίσω από τις κλειστές πόρτες.

Ο υψηλότερος πύργος αυτού του συγκροτήματος ναών φτάνει τα 52 μέτρα και είναι διακοσμημένος με χιλιάδες (33.000) πολύχρωμα αγάλματα που απεικονίζουν ζώα, θεούς, δαίμονες και σκηνές από τον γάμο του Σίβα με την Μεναξί.

Από αυτή την ιερή για τους ινδοϊστές περιοχή, περνούν μια συνηθισμένη μέρα 20.000 με 25.000 επισκέπτες, ενώ προσελκύει πάνω από ένα εκατομμύριο επισκέπτες κάθε χρόνο για τη δεκαήμερη εορτή του γάμου της θεάς Μεναξί με τον θεό Σίβα (Shiva). Γι’ αυτό και για τους πιστούς θεωρείται «η μεγαλύτερη εκδήλωση στη Γη».

Ο **Χρυσός Ναός** **της Αμριτσάρ** (κύριος ναός των Σιχιτών)

Βρίσκεται στην περιοχή Παντζάμπ, στο βορειοδυτικό τμήμα της Ινδίας, και ιδρύθηκε στο τέλος του 16ου αιώνα. Η ονομασία «*Χρυσός Ναός»* οφείλεται στο ότι το πάνω μέρος του ναού είναι καλυμμένο από χρυσό.

Ο ναός βρίσκεται στο κέντρο μιας τετράγωνης δεξαμενής και έχει τέσσερις πύλες οι οποίες συμβολίζουν ότι ο Θεός είναι πανταχού παρών. Στον ναό επιτρέπεται η είσοδος όλων των ανθρώπων ανεξάρτητα σε πια κάστα ανήκουν, θρήσκευμα ή φύλο. Η αρχιτεκτονική του ναού είναι μίξη ισλαμικής και ινδικής αρχιτεκτονικής.

Στον ναό υπάρχει και κοινή κουζίνα (*Λανγκάρ)* όπου ο κάθε επισκέπτης /προσκυνητής μπορεί να λάβει δωρεάν γεύματα. Το φαγητό που προσφέρεται είναι αυστηρά χορτοφαγικό. Η Παρασκευή του φαγητού, σερβίρισμα αλλά και η συντήρηση της κουζίνας γίνεται από ομάδες εθελοντών. Η ιδέα ίδρυσης κοινής κουζίνας ξεκίνησε από τον πρώτο Σιχίτη Γκουρού Νανάκ. Κάθε μέρα 40.000 γεύματα σερβίρονται στο *Λανγκάρ.*

**Αγάλματα και εικόνες της θεότητας**

Αμέτρητα αγάλματα, συνήθως ογκώδη, και άλλα γλυπτά κοσμούν τους ινδικούς ναούς. Τα αγάλματα των θεών δεν αποτελούν απομίμηση ιδανικής ανθρώπινης μορφής, αλλά προσπάθεια να εκφραστεί το υπερφυσικό με αισθητούς συμβολισμούς. Οι καλλιτέχνες προσπαθούν με το υλικό τους –πηλό, ξύλο, μέταλλο, κεραμίδι, κυρίως όμως πέτρα- να αποδώσουν τις διάφορες όψεις της ινδικής μυθολογίας και θρησκείας.

Άγαλμα **Murugan**

Βρίσκεται έξω από τις σπηλιές Batu στη Μαλαισία, έχει ύψος 42 μέτρα και λέγεται ότι είναι η ψηλότερη απεικόνιση ινδοϊστικής θεότητας στον κόσμο. Χρειάστηκαν τρία χρόνια για να ολοκληρωθεί και στην τελική του μορφή αποτελείται από 250 τόνους χάλυβα, 1.550 κυβικά μέτρα τσιμέντου και 300 λίτρα χρυσού χρώματος.

**4.** **Λατρευτικές παραδόσεις**

Η λατρευτική ζωή του Ινδοϊσμού διαφέρει από κάστα σε κάστα, από περιοχή σε περιοχή, από χωριό σε χωριό, από θεό σε θεό. Για τον ευλαβή Ινδό, αυτό που έχει σημασία είναι να λατρεύει κάτι ή κάποιον με όλη του την καρδιά. Έτσι υπάρχουν διάφοροι κλάδοι λατρείας που έχουν διαμορφώσει ιδιαίτερα λατρευτικά τυπικά. Κατά κανόνα παρατηρείται αυστηρή προσκόλληση στην τήρηση του ιδιαίτερου παραδοσιακού τελετουργικού και σχολαστική ακρίβεια στη διαδικασία των προσφορών.

Διακρίνονται τέσσερις κατηγορίες λατρευτική ζωής: η λατρεία στους ναούς, η οικογενειακή, η ατομική και η συντροφική.

**Ιερείς**

Η παραδοσιακή ιερατική τάξη είναι η κάστα των ***Βραχμάνων.*** Ωστόσο δεν είναι όλοι οι Βραχμάνοι ιερείς. Λίγοι μόνο ασκούν στην πράξη το ιερατικό λειτούργημα -συνήθως στις τρεις ανώτερες ινδοϊστικές τάξεις. Ούτε όλοι όσοι ασχολούνται με τα θρησκευτικά λειτουργήματα είναι βραχμάνοι. Όλα τα χωριά λίγο-πολύ διαθέτουν για τις θρησκευτικές τελετουργίες κάποιον ανεπίσημο «ιερέα», που σχεδόν πάντοτε προέρχεται από τις κατώτερες τάξεις και βρίσκεται σε μια ιδιαίτερη σχέση με τις θεότητες του χωριού. Ορισμένες ιερουργίες τελούνται από τον αρχηγό της οικογένειας.

**Ιερά και τελετουργίες**

Η Ινδία είναι κατάσπαρτη από ιερά και ναούς, από τους πιο απλούς βωμούς έως τα πιο εντυπωσιακά κτίσματα. Τα σπουδαιότερα βρίσκονται σήμερα στο νότιο τμήμα της Ινδίας. Ο ιερότερος χώρος του ναού, όπου φυλάσσεται το είδωλο ή το σύμβολο του θεού, είναι συνήθως ένα μικρό κτίσμα. Ο ινδοϊστικός ναός είναι περισσότερο ένα «παλάτι του θεού, παρά οικοδόμημα για τις συνάξεις του λαού.

Ο Βισνού και οι αβατάρα, κυρίως ο Ράμα και ο Κρίσνα, συμβολίζονται με αγάλματα ή εικόνες. Στο είδωλο του θεού αποδίδονται καθημερινά βασιλικές τιμές.

Στις επίσημες γιορτές εφαρμόζονται σύνθετα τελετουργικά με λιτανείες, περιφορές του ειδώλου και άλλες εντυπωσιακές τελετές. Αν και δεν υπάρχει επίσημη υποχρέωση για τον Ινδό να πάει στον ναό, εντούτοις συνηθίζει να πηγαίνει για να δώσει προσφορές, να ζητήσει κάποια χάρη, να εκπληρώσει κάποιο τάμα.

Οι περισσότερες οικογένειες διαθέτουν μια γωνιά ή και ολόκληρο δωμάτιο, όπου τοποθετείται το είδωλο ή το ιδιαίτερο σύμβολο του προστάτη θεού ή και άλλων προσφιλών θεοτήτων ή και εικόνες ιερών προσώπων. Τα σύμβολα ή τα ειδώλια του θεού δέχονται ιδιαίτερες λατρευτικές περιποιήσεις. Π.χ. στον ναό Radha-Raman στο Μπρινταβάν, στην περιοχή της παιδικής ηλικίας του Kρίσνα όπου έπαιζε με άλλα αγόρια και κορίτσια που έβοσκαν αγελάδες και όπου ερωτεύτηκε την Radha, οι πιστοί υπηρετούν και τους δύο (Rama και Radha) με αφιέρωση και αγάπη ικανοποιώντας όλες τους τις ανάγκες: τους προσφέρουν τελετουργικά νερό για να πλυθούν και να πιουν, ρούχα, λουλούδια, λιβάνι, τροφή. Τους ξυπνούν, τους ντύνουν, τους επισκέπτονται, τους βάζουν να ξεκουραστούν.

Ο ευλαβής Ινδός, που ανήκει σε μία από τις τρεις ανώτερες τάξεις, επαναλαμβάνει πολλές φορές την ημέρα –ιδιαίτερα όταν εμφανίζεται ο ήλιος στον ορίζοντα- μια σύντομη προσευχή: «*Ωμ! Ας αναλογιστούμε το υπέροχο φως του ήλιου που ακτινοβολεί. Είθε να κατευθύνει τον νου μας*». Ομάδες αφοσιωμένων πιστών ενός θεού ή διαφόρων θεών μαζεύονται κατά διαστήματα για να ψάλλουν ύμνους. Η υμνωδία και η έντονη συγκίνηση δημιουργούν κατανυκτική ατμόσφαιρα που μπορεί να οδηγεί σε έκσταση. Σε όλα τα μέρη της Ινδίας και σε όλες τις κάστες συνηθίζονται τέτοιου είδους λατρευτικές συνάξεις. Ένας άλλος τύπος ομαδικής λατρείας αφορά την απαγγελία ιερών κειμένων, που γίνεται από διακεκριμένους ιερείς.

Χαρακτηριστικό της ινδοϊστικής λατρείας είναι η έμφαση στον ***διαλογισμό*** και την ***περισυλλογή*** που αναπτύχθηκε με διάφορες σωματικο-πνευματικές τεχνικές. Σκοπός του διαλογισμού είναι να βοηθήσει τον πιστό να εισδύσει στο εσωτερικό του εγώ του, να κατακτήσει την αυτοσυνειδησία.

Στις περισσότερες ινδοϊστικές λατρευτικές εκδηλώσεις η μουσική, ενόργανη ή φωνητική, κατέχει δεσπόζουσα θέση. Σε στενό σύνδεσμο με τα τελούμενα στους ναούς αναπτύχθηκε ο χορός, που για τους Ινδούς δεν αποτελεί μόνο αισθητική απόλαυση, αλλά και διακόνημα στη λατρεία. Με τον έντονο συμβολισμό του ανακαλεί ιστορίες των θεών και επαναενεργοποιεί ιερά γεγονότα. Στις μεγάλες γιορταστικές λιτανείες συμμετέχουν ομάδες μουσικών και νεαρές χορεύτριες.

**Γιάντρας και Μάνταλα**

Ένα ιερό σύμβολο των ινδουιστών και των βουδιστών που αναπαριστά το σύμπαν. Στα σανσκριτικά η λέξη σημαίνει «*κύκλος με το κέντρο του*». Ο κύκλος αποτελεί βασικό στοιχείο της δομής του σύμπαντος. Στην Ανατολή, από πολύ παλιά, το Μάνταλα χρησιμοποιείται ως βοηθητικό μέσο για τον διαλογισμό.

**Τελετές μύησης**

Τελούνται από τους Ινδούς με πολλή ευλάβεια. Πρόκειται για τελετουργίες που αποσκοπούν στην ασφαλή μετάβαση από μία φάση ζωής σε μία άλλη. Οι σημαντικότερες σχετίζονται με τη γέννηση και την ονοματοδοσία των παιδιών. Αρκετές οικογένειες και κάστες συνεχίζουν να τηρούν τις προβλεπόμενες τελετές, την πρώτη φορά που το παιδί βλέπει τον ήλιο, που τρώει στερεά τροφή ή που το κουρεύουν. Ιδιαίτερη σημασία έχει η μύηση στην εφηβεία. Μ’ αυτήν τα αγόρια των τριών ανώτερων καστών πιστεύεται ότι γεννιούνται εκ νέου, ονομάζονται «διπλογεννημένοι» και εντάσσονται επίσημα στην ινδοϊστική κοινότητα.

Ο γάμος θεωρείται υποχρεωτικός για τον Ινδό και η σχετική ιερουργία έχει εξαιρετική θρησκευτική και κοινωνική σημασία. Η γαμήλια τελετή είναι πολύ σύνθετη και μπορεί να διαρκέσει μία εβδομάδα ή και περισσότερο.

**Γάγγης: ένας ιερός ποταμός**

Στον Ινδοϊσμό παίζει μεγάλο ρόλο και μια σειρά από ιερά αντικείμενα, φυτά δέντρα, ζώα, βουνά και ιεροί ποταμοί. Τα ***Ιμαλάια*** είναι ιερό βουνό, επειδή θεωρείται παραφυάδα του μυθικού βουνού Μερού, το οποίο είναι το κέντρο και ο ομφαλός της γης. Σ’ αυτό το μυθικό βουνό έχουν οι θεοί τις κατοικίες τους. Από τους ποταμούς ιδιαίτερη ιερότητα έχει ο Γάγγης (στα σανσκριτικά ο ποταμός είναι θηλυκού γένους). Ο Γάγγης σχετίζεται κυρίως με τον ίδιο τον Θεό Σίβα, καθώς θεωρήθηκε γυναίκα του, μαζί με την Παρβατί.

Οι Ινδοϊστές θεωρούν πως το πλύσιμο στα νερά του ποταμού εξαγνίζει τον άνθρωπο από τις αμαρτίες, ενώ πολλοί από αυτούς φυλάσσουν νερό από τον Γάγγη στα σπίτια τους ως φυλαχτό. Θεωρείται πως είναι το μοναδικό ποτάμι που έχει πρόσβαση και τους 3 κόσμους: τον παράδεισο, την κόλαση και τη γη. Παρά, λοιπόν, το γεγονός ότι ο Γάγγης είναι πλέον εξαιρετικά μολυσμένος, αποτελεί αναπόσπαστο κομμάτι της ζωής και του πολιτισμού των Ινδών. Χιλιάδες ινδουιστές προσέρχονται άλλος για να εξαγνιστεί από τις αμαρτίες του, άλλος για να αναζωογονηθεί και άλλος απλώς για να χρησιμοποιήσει το νερό του ποταμού για τις καθημερινές του ανάγκες.

Κατά μήκος του ποταμού υπάρχουν ιερές πόλεις. Ιδιαίτερα η πόλη ***Βαρανάσι*** (ή ***Μπενάρες***) θεωρείται η πιο ιερή πόλη της Ινδίας, όχι μόνο για τους Ινδουιστές αλλά και για τους οπαδούς του Βουδισμού, καθώς εκεί κήρυξε για πρώτη φορά ο Σιντάρτα Γκαουτάμα (Βούδας). Πάρα πολύς κόσμος επισκέπτεται το Βαρανάσι για να εξαγνιστεί στα νερά του Γάγγη. Στην πόλη υπάρχουν εκατοντάδες ναοί κτισμένοι στις όχθες του ποταμού, που συχνά πλημμυρίζουν κατά τη διάρκεια της περιόδου των βροχών. Στο Βαρανάσι τελούνται καθημερινά αποτεφρώσεις νεκρών και οι στάχτες των πτωμάτων ρίχνονται στα νερά του ποταμού, ενώ πολλές φορές στον Γάγγη ρίχνονται και ολόκληρα τα σώματα των νεκρών.

**Μια διήγηση για τον Γάγγη**

*Σύμφωνα με τον ινδουισμό, ο Γάγγης είναι ένας ιερός ποταμός. Προσωποποίησή του είναι η θεά Γάγγα που ζούσε στον ουρανό. Κάποτε ένας βασιλιάς ο Μπακιράθα (απόγονος των νεκρών γιων του βασιλιά Σανκάρα) ικέτεψε τον θεό Βράχμα να αφήσει τη θεά να γυρίσει πίσω με σκοπό να εξιλεώσει τα πνεύματα των νεκρών γιων του βασιλιά. Αυτό έγινε, αλλά η θεά θεώρησε την αποστολή προσβλητική για το πρόσωπό της και αποφάσισε να πνίξει τη Γη με τα νερά της. Ο Μπακιράθα ζήτησε τότε από τον Σίβα να τους γλιτώσει από την οργή της θεάς. Ο Σίβα παγίδεψε μέσα στα μαλλιά του τη Γάγγα, αφήνοντας την να ξεφεύγει σε διάφορα μικρά ρεύματα νερού, δημιουργώντας με αυτό τον τρόπο τον ποταμό. Η Γάγγα εξαγνίστηκε από το άγγιγμα του Σίβα και δημιούργησε διάφορους παραπόταμους για να βοηθά τις ψυχές να εξαγνίζονται και μεταμόρφωσε τη γη σε έναν εύφορο τόπο, καθαρό και χωρίς αμαρτήματα. Έτσι ο Γάγγης δέν είναι μόνο ένας ποταμός, είναι επίσης μία μητέρα, μία θεά και μία παράδοση.*

**Ιερά ζώα**

Η πίστη στη μετενσάρκωση έχει οδηγήσει τους Ινδούς να δείχνουν σεβασμό όχι μόνο σε θεούς και σε ορισμένους ανθρώπους, αλλά και σε ζώα. Ιδιαίτερα ιερό ζώο είναι η *αγελάδα*. Σ’ αυτήν βλέπουν τη γενική εικόνα της ευλογίας και της διατροφής και μια εικόνα της γενναιοδωρίας. Η αγελάδα με το γάλα της και τα προϊόντα που προέρχονται απ’ αυτό, διατρέφει τον λαό. Ακόμα και τα περιττώματα της αγελάδας που ξεραίνονται στον ήλιο γίνονται καύσιμη ύλη για τους φτωχούς Ινδούς. Ο Γκάντι την ονόμασε «σύμβολο της μητρότητας» και «μητέρα των εκατομμυρίων». Επίσης, από πολλούς Ινδούς θεωρούνται ως ιεροί ο *πίθηκος* και ο ελέφαντας.

**5.** **Φαντασμαγορικές γιορτές και ιερά προσκυνήματα**

Το εορταστικό ημερολόγιο ποικίλλει στην Ινδία. Ακόμη και η αρχή του νέου έτους ποικίλλει, καθώς για κάποιους είναι τον Οκτώβριο και για άλλους τον Απρίλιο. Έτσι, υπάρχουν πολλές γιορτές που διαφέρουν από περιοχή σε περιοχή. Δεν γιορτάζονται όλες από κάθε Ινδό –κάποιες έχουν ειδική τοπική σημασία, άλλες γιορτάζονται μόνο από πιστούς μιας ιδιαίτερης θεότητας. Κάποιες είναι οικογενειακές, άλλες αποτελούν εποχιακά πανηγύρια ή ευκαιρία για επισκέψεις σε ναούς και για ιερές αποδημίες.

Μερικές από τις πιο δημοφιλείς γιορτές:

* **Diwali** (Οκτώβριος / Νοέμβριος): γιορτή των φώτων. Διαρκεί αρκετές μέρες. Σχετίζεται με τους θεούς Ράμα και Κρίσνα και τη θεά Λάξμι (σύζυγος του Βισνού), θεά του πλούτου και της ευτυχίας. Ανάβονται παντού μικρά φωτάκια (βλ. την ιστορία του Ράμα και της Σιτά) και προσφέρονται δώρα.
* **Pongal** (Ιανουάριος): παραδοσιακά σχετίζεται με το τέλος της συγκομιδής και συχνά γιορτάζεται με πυροτεχνήματα και γλυκά. Στο Tamil Nadu (νότια Ινδία) βρασμένο ρύζι προσφέρεται στον ήλιο.
* **Ντασέρα** (Σεπτέμβριος / Οκτώβριος): με θέμα την ανάμνηση του αγώνα του θεού Ράμα κατά του δαίμονα Ραβάνα. Μεγάλα ομοιώματα του Ραβάνα και των οπαδών του γεμίζονται με εκρηκτικές ύλες και πυρπολούνται με πύρινα βέλη. Σε κάποια μέρη τελούνται παραστάσεις που αφηγούνται την ιστορία από τη Ραμαγιάνα.
* **Holi**(Μάρτιος): σχετίζεται με τον Κρίσνα και τον καθαρισμό από τους δαίμονες. Χρωματιστές σκόνες ή χρώματα ρίχνονται σε ένα πνεύμα ευθυμίας και σκανταλιάς.

Σε όλους τους ναούς συνηθίζονται ετήσιες γιορτές με φαντασμαγορικό και πολύπλοκο τυπικό. Τα είδωλα ή τα σύμβολα της θεότητας, πάνω σε στολισμένα άρματα, οδηγούνται με πομπή σε ένα γειτονικό ποταμό, όπου τα λούζουν με πανηγυρικό τρόπο.

Πανάρχαιο είναι στην Ινδία το έθιμο των ***ιερών αποδημιών*** σε διάφορους ιερούς τόπους. Τέτοιοι τόποι συχνά γίνονται κέντρα έλξης πιστών σε συγκεκριμένο χρόνο του έτους –ίσως για την επέτειο του τοπικού θεού ή θεάς ή για ανάμνηση κάποιου μυθικού ή ιστορικού γεγονότος. Η πιο γνωστή ευκαιρία είναι η ***Kumb Mela*** (mela σημαίνει πανηγύρι) που τελείται κάθε τρία χρόνια σε προσκυνηματικά κέντρα που βρίσκονται στις όχθες ιερών ποταμών. Εκεί συγκεντρώνονται χιλιάδες ιερών ανδρών και δασκάλων, θρησκευτικοί αρχηγοί και ασκητές, εκατομμύρια Ινδών προσκυνητών, πολλοί από τους οποίους κάνουν για μια φορά στη ζωή τους αυτή την επίσκεψη με σκοπό να ακούσουν αυτό το ιερό πλήθος και να πάρουν ευλογίες.

Το κάθε προσκύνημα έχει τα δικά του χαρακτηριστικά και προσφέρει ειδικές ευλογίες. Π.χ. η *Μπρινταβάν* (κοντά στο Δελχί) που συνδέεται με τον Κρίσνα και προσελκύει εκατοντάδες χιλιάδες προσκυνητές. Υπάρχουν επίσης ιδιαίτεροι τόποι προσκυνημάτων για την απόκτηση παιδιών, την ανακούφιση από ασθένειες κ.ά.

Η κατεξοχήν ιερή πόλη των Ινδιών είναι το περίφημο *Βαρανάσι* (Μπενάρες), που θεωρείται το κέντρο του κόσμου και έχει χιλιάδες ναούς και βωμούς. Εκεί κήρυξαν μεγάλοι σοφοί και δάσκαλοι του Ινδοϊσμού. Θεωρείται το κέντρο του κόσμου και έχει χιλιάδες ναούς και βωμούς. Πλήθη προσκυνητών συρρέουν καθημερινά στις όχθες του ιερού ποταμού, για να τελέσουν το τελετουργικό τους λουτρό, να μελετήσουν ιερά κείμενα και να ακούσουν τα κηρύγματα διδασκάλων και ασκητών.

Στις ιερές αποδημίες συναντώνται πολλές χιλιάδες Ινδοί από διάφορες απομακρυσμένες περιοχές και έτσι ενισχύονται η ευσέβεια και η αυτοσυνειδησία τους

**6. Ιερά κείμενα και παραδόσεις**

Πρόκειται για κείμενα που **δ**ιαμορφώθηκαν σε διάστημα σχεδόν δύο χιλιετηρίδων.

|  |  |
| --- | --- |
| **Ιερά κείμενα που θεωρούνται ως αποκάλυψη (Shruti)**  **(1500-300 π.Χ.)** | **Σπουδαία κείμενα που αποτελούν την ινδοϊστική παράδοση (Smriti)** |
| * ***Βέδες:*** τέσσερις συλλογές που είναι τα αρχαιότερα ιερά κείμενα και περιλαμβάνουν στα σανσκριτικά ύμνους και λατρευτικές διατάξεις * ***Ουπανισάντ:***πραγματείες, ομιλίες, αφορισμοί, ύμνοι, γνωμικά και αποφθέγματα παλαιών Ινδών ασκητών και σοφών, στα οποία επιχειρείται η εμπέδωση των Βεδών. Είναι γραμμένα στα σανσκριτικά και διακρίνονται για τη διανοητική και ποιητική τους έξαρση. Η σημασία της λέξης «ουπανισάντ» είναι «κάθομαι κοντά» πράγμα που σημαίνει ότι αυτές οι ιερές γραφές ήταν μυστικές και διδάσκονταν από ένα σοφό σε ένα μαθητή * ***Μπραχμάνας****:* ογκώδη βιβλία σε πεζό λόγο, που αποτελούν υπομνήματα, κυρίως πάνω σε τελετουργικά θέματα. | * Έπη: περιλαμβάνουν τα ***Μαχαμπαράτα*** και ***Ραμαγιάνα*** και είναι για τους ινδούς ό,τι είναι η Ιλιάδα και η Οδύσσεια για τους Έλληνες. Γράφτηκαν μεταξύ 500 π.Χ. – 100 μ.Χ. Είναι εκτενή ποιήματα (100.000 δίστιχα η Μαχαμπαράτα και 48.000 η Ραμαγιάνα). Στη Μαχαμπαράτα εξιστορείται η πολύχρονη πολεμική δράση των Μπαράτα, μιας αρχαίας πολεμικής φυλής της Βόρειας Ινδίας. επεισόδια από τη ζωή μεγάλων πολεμιστών. Στη Ραμαγιάνα προβάλλεται ο Ράμα, ως ένας ιδεώδης ανθρώπινος τύπος, και καθορίζονται οι υποχρεώσεις του απέναντι στους γονείς του, τους συνανθρώπους του, τους κατωτέρους του, ενώ ταυτόχρονα προσδιορίζεται η ορθή διοίκηση ενός κράτους και η ειρηνική ζωή της κοινωνίας. Στο έπος εξυμνείται η τιμή, η καλοσύνη, η αλήθεια ως οι μόνοι δρόμοι που οδηγούν στον Θεό.   Το τελευταίο μέρος της Μαχαμπαράτα, η *Μπαχαβάντ-γκιτά* (που σημαίνει «το άσμα του Υπέροχου») θεωρείται το κατεξοχήν θρησκευτικό βιβλίο των Ινδών και το άνθος της ινδικής θρησκευτικής έμπνευσης   * ***Σούτρα***: έργα της εποχής των επών στα οποία αποθησαυρίζονται δηλώσεις, αφορισμοί και παραδόσεις τελετουργικές και νομικές που αφορούν σε πρακτικές πλευρές της θρησκευτικής ζωής * ***Πουράνα:*** μυθολογικά κείμενα της περιόδου 300 – 900 μ.Χ. Συχνά αφηγούνται ιστορίες για θεούς και θεές * ***Άγκαμα***και ***Τάντρα***: εγχειρίδια μαγείας και μυθολογίας. |

**7.** **Βραχμάνοι, γκουρού, αφηγητές ιστοριών**

**Βραχμάνοι: η μετάδοση της τελετουργικής γνώσης**

Οι ύμνοι των Βεδών που απαγγέλλονταν από τους αρχαίους σοφούς, έγιναν ευθύνη των βραχμάνων που τις διαβίβασαν από πατέρα σε γιο, απαράλλακτες μέσα στους αιώνες. Στη βεδική κοινωνία οι βαχμάνοι συνδέονται με τη γλώσσα και την επικοινωνία, με την απαγγελία των βεδικών ύμνων και των τύπων του και σε τελευταία ανάλυση με την ιερή δύναμη που ενυπάρχει σ’ αυτούς.

Όταν οι Βρετανοί διαχειρίζονταν τα της Ινδίας τον 18ο αιώνα έκπληκτοι ανακάλυψαν ότι οι βεδικές γραφές μεταδίδονταν μόνον προφορικά από γενιά σε γενιά, με την αρχαία διαδικασία της επακριβούς εκμάθησης. Ακόμη και σήμερα κάποιοι νεαροί βραχμάνοι μαθαίνουν να απαγγέλουν στίχους των Βεδών με τον παραδοσιακό τρόπο, αν και οι γραφές έχουν πλέον τυπωθεί.

Οι βραχμάνοι, εκτός από την απαγγελία των ιερών γραφών, εκτελούν επίσης τελετές που διατηρούν τη σχέση μεταξύ ανθρωπότητας και θεών. Κάνουν προσφορές στους θεούς και τους ικετεύουν να συγκροτούν το φυσικό κόσμο και να ευεργετούν τους πιστούς τους. Επίσης, συμμετέχουν σε τελετές: Στις τελετές γύρω από τη γέννηση ενός παιδιού εξασφαλίζουν τη σωστή είσοδο του νεογέννητου στην κοινωνία βοηθώντας την οικογένεια να απαλλαχθεί από τη μόλυνση που προέρχεται από τη γέννηση∙ στην τελετή upanayana, μεταβιβάζουν την κατάσταση της «διπλής γέννησης» στα νεαρά αγόρια∙ στον γάμο ενώνουν τον άντρα και τη γυναίκα∙ στις τελετές που σχετίζονται με τον θάνατο, διευκολύνουν την ομαλή μετάβαση της ψυχής και διαβεβαιώνουν τους προγόνους ότι υπηρετήθηκαν σωστά.

**Γκουρού: η μετάδοση της πνευματικής γνώσης**

Σε ένα βιβλίο του R. K. Narayan γίνεται λόγος για έναν πρώην φυλακισμένο που βρίσκοντας καταφύγιο σε έναν ναό μετά την απελευθέρωσή του από τη φυλακή, θεωρήθηκε κατά λάθος ως ένας άγιος άνθρωπος. Έτσι ξαφνικά είδε τον εαυτό του να δίνει συμβουλές και να κηρύττει ιστορίες (που θυμόταν από την παιδική του ηλικία) και να νηστεύει για να σταματήσει η ξηρασία που απειλούσε τη ζωή της κοινότητας. Όλοι οι κάτοικοι της κοινότητας τον περιέβαλαν με δέος, θεωρώντας ότι έχει υπερβεί πειρασμούς και αδυναμίες, ότι είναι ικανός να διαμεσολαβεί με τον Θεό και ότι έχει πνευματικές ικανότητες που προέρχονται από τις ασκητικές του πρακτικές. Θεωρήθηκε ότι είναι σοφός και ότι ξέρει ποιο είναι το καλύτερο για τους ανθρώπους. Όλα αυτά είναι κάποια από τα χαρακτηριστικά που συχνά σχετίζονται με ένα ***guru***, αυτόν δηλαδή που μπορεί να διαφωτίζει τους άλλους και να τους βοηθά να διασχίσουν τον ωκεανό των επαναλαμβανόμενων γεννήσεων και επαναγεννήσεων ώστε να κερδίσουν την ελευθερία τους.

Ποιος είναι ικανός γι’ αυτό το έργο; Απαιτείται γι’ αυτό η σανσκριτική εκπαίδευση των βραχμάνων ή η γνώση των μύθων που αφηγούνται των δάσκαλοι-αφηγητές; Σύμφωνα με τον Narayana το κλειδί του κύρους του γκουρού βρίσκεται περισσότερο στο *χάρισμα* παρά στην παράδοση της κάστας, την τυπική εκπαίδευση ή ακόμη την αρετή. Κάποιοι guru δεν έχουν καμιά κοσμική ή βεδική εκπαίδευση. Άλλοι είναι αγράμματοι. Αλλά όλοι έχουν την επίκτητη γνώση μέσω της οποίας η πνευματική τους εμπειρία μαζί με μια βαθιά ικανότητα να τη χρησιμοποιούν, επιδρά θετικά στους ανθρώπους.

**Ένα χαρακτηριστικό παράδειγμα γκουρού: Anandamayi Maa**

Η Anandamayi Maa (1896-1982) ήταν μια γκουρού. Είχε γεννηθεί σε ένα χωριό στο σημερινό Μπαγκλαντές. Παρά το γεγονός ότι παντρεύτηκε και έγινε νοικοκυρά, έγινε μια πνευματική οδηγός πολλών ανθρώπων. Δεν είχε μυηθεί τυπικά ούτε είχε εκπαιδευτεί όταν ήταν νέα για θρησκευτικές ευθύνες. Ενώ καταγόταν από μια βραχμανική οικογένεια, ως γυναίκα δεν είχε λάβει βεδική εκπαίδευση. Παντρεύτηκε στα 13 της και εγκαταστάθηκε με την οικογένεια του συζύγου της. Για πέντε περίπου χρόνια ζούσε σε μια κατάσταση συνεχούς διαλογισμού, ολότελα απορροφημένη σ’ αυτόν και απόμακρη από ό,τι γινόταν γύρω της.

Όταν ήταν 26 ετών, είχε την ασυνήθιστη εμπειρία μιας εσωτερική κλήσης στην οποία πίστεψε ότι της δόθηκε η δική της mantra, μια λέξη, ένας στίχος με την απαγγελία του οποίου μπορούσε να διαλογίζεται.

Όλο αυτό μοιάζει πολύ με περιγραφές εμπειριών άλλων ινδών μυστικών και δασκάλων. Ωστόσο η Anandamayi Ma δεν είχε καμιά σχέση με όλα αυτά, παρά με τη μαρτυρία της αλήθειας και τη βοήθεια σε όσους την αναζητούν. Όπως πολλοί άλλοι γκουρού ταξίδεψε σε μεγάλο βαθμό, συνάντησε μαθητές από όλες τις κάστες και μοιράστηκε τα βιώματα και τις παρατηρήσεις της. Μίλησε πρακτικά, αναφερόμενη στον φυσικό κόσμο, τις σχέσεις και τη συνηθισμένη ζωή. Οι συμβουλές της προς τους ανθρώπους πάνω στο πώς να προοδεύσουν πνευματικά ήταν απλές και μη απαιτητικές: τους προσκαλούσε να βρουν έναν τακτικό χρόνο να επικοινωνήσουν με την αλήθεια, ένα χρόνο που να προσπαθήσουν πολύ να μετριάσουν τις συνήθειές τους, να υπηρετήσουν τους άλλους ως εκδηλώσεις του θείου και να αγωνιστούν για την απόκτηση ηρεμίας. Τους ενθάρρυνε να κάνουν ό,τι είχε κάνει και η ίδια: να ψάλλουν ή να διαλογίζονται και σταδιακά να συνειδητοποιούν την αληθινή τους φύση. Ένα βασικό θέμα της διδασκαλίας της ήταν «η υπέρτατη κλήση κάθε ανθρώπινης ύπαρξης να υψωθεί στην αυτογνωσία. Όλες οι άλλες υποχρεώσεις είναι δευτερεύουσες» και «*μόνο οι πράξεις που εξάπτουν τη θεία φύση του ανθρώπου αξίζει να λέγονται πράξεις*». Ωστόσο, δεν ζητούσε από τον καθένα να γίνει ασκητής. Δεν έδινε τυπικές οδηγίες και αρνιόταν να την αποκαλούν «γκουρού», καθώς βεβαίωνε ότι «*όλα τα μονοπάτια είναι μονοπάτια μου*» και συνέχιζε λέγοντας «*δεν έχω κάποιο ιδιαίτερο μονοπάτι»*. «*Πώς μπορεί κάποιος να επιβάλλει όρια στο άπειρο δηλώνοντας ‘αυτός είναι ο μόνος δρόμος΄- και γιατί υπάρχουν τόσο διαφορετικές θρησκείες και σέκτες; Επειδή μέσα από όλα αυτά Εκείνος δίνει τον Εαυτό του στον Εαυτό του, έτσι ώστε κάθε πρόσωπο μπορεί να προοδεύει σύμφωνα με την εγγενή του φύση*».

Περνούσε τη γνώση που είχε αποκτήσει μέσω της εμπειρίας της με τον ίδιο τρόπο που οι ινδές μητέρες κάνουν όταν εκπαιδεύουν τρυφερά τα παιδιά τους στα παραδοσιακά τελετουργικά και τις ιστορίες. Ωστόσο, όπως άλλοι guru, ήταν και η ίδια σαν ένα παιδί, γεμάτη χαρά με την εμπειρία του θείου και το μοίρασμά της με τους άλλους. Η ίδια ονόμαζε τον ευατό της «*ένα μικρό αγράμματο παιδί*». Σπουδαία θεωρείται η ανάλυσή της για τον χορό, που τον χρησιμοποιούσε ως μεταφορά για τη σχέση των ανθρώπων με τον Θεό.

Η Anandamayi Maa αντιπροσωπεύει τη συνέχεια μιας παράδοσης από την εποχή των Ουπανισάντ (6ο, 5ο αι. π.Χ), όπου ο μαθητής αναζητά ολόψυχα την πνευματική αλήθεια και καθοδηγείται στον φωτισμό από τον εσωτερικό του εαυτό. Είναι ένα πρόσωπο που έφτασε στη απελευθέρωση μέσα σ’ αυτή τη ζωή. Έγινε κάποια που οι άλλοι την αναζητούσαν για τη σοφία που μπορούσε να μεταδίδει.

Στην *Αυτοβιογραφία ενός Γιόγκι* ο Paramhansa Yogananda που τη συνάντησε, μας περιγράφει τι του είπε η ίδια για τη ζωή της: «*Πατέρα, είναι λίγα αυτά που μπορώ να πω*». Άπλωσε τα γεμάτα χάρη χέρια της σε μια απολογητική χειρονομία. «*Η συναίσθησή μου ποτέ δεν συνδεόταν μ’ αυτό το προσωρινό σώμα. Πριν έρθω σ’ αυτή τη γη, Πατέρα,* ***ήμουν το ίδιο****. Σαν μικρό κορίτσι,* ***ήμουν******το ίδιο****. Έγινα γυναίκα, αλλά ακόμη* ***ήμουν******το ίδιο****. Όταν η οικογένεια στην οποία γεννήθηκα κανόνισε να παντρευτώ,* ***ήμουν******το ίδιο*** *… Και, Πατέρα, μπροστά σου αυτή τη στιγμή,* ***είμαι το ίδιο****. Κι ακόμη αν ο χορός της δημιουργίας θα αλλάζει γύρω μου μέσα στην αιωνιότητα,* ***θα είμαι το ίδιο***».

**Αφηγητές ιστοριών**

*Στέκεται στητά, με σταυρωμένα τα πόδια στο ψυχρό πήλινο πάτωμα του σπιτιού του, μπορεί κανείς να τον δει κάθε απόγευμα να μελετά προσεκτικά ένα βαρύ τόμο σε σανσκριτική γλώσσα στημένο πάνω σε ένα ξύλινο αναλόγιο διαβάσματος, ή να γέρνει προς το φως της εξώπορτας μερικά παλιά χειρόγραφα από φύλλα φοινικιάς. Όταν οι άνθρωποι θέλουν να ακούσουν μια ιστορία, στο τέλος μιας μέρας μόχθου στα χωράφια, συναντιούνται ήσυχα μπροστά στο σπίτι του, ειδικά τα βράδια, όταν το φεγγάρι λαμπυρίζει μέσα από τις φοινικιές. Αυτός είναι απολύτως αυτοσυγκεντρωμένος, γνωρίζοντας απ’ έξω τους στίχους τις 24.000 στροφές της Ραμαγιάνα, τις 100.000 στροφές της Μαχαμπαράτα και τις 18.000 στροφές της Μπαχαβάτ Γκιντά. Αν κρατάει ανοιχτό μπροστά του ένα αντίγραφο του σανσκριτικού κειμένου, το κάνει περισσότερο για να δηλώσει στο κοινό του ότι η αφήγησή του είναι αυθεντική..*

*Ο Pandit (όπως ονομάζεται) είναι ένας πολύ παλιός άνθρωπος, που συνεχίζει τις συνήθειες και τη μεταφορά των παραδόσεων χιλιάδων χρόνων… έχει αδιαμφισβήτητη πίστη στην αξιοπιστία των Βέδα, που ξεκίνησε να τις μαθαίνει όταν ήταν μόλις επτά ετών. Του πήρε δώδεκα χρόνια να μάθει τέλεια τη μουσική ανάγνωση των Βέδα … Ακόμα οι θρύλοι και οι μύθοι, όπως περιέχονται στις πουράνας, είναι απλές εξηγήσεις των ηθικών και πνευματικών αληθειών που αναγγέλλονται στις Βέδες «κανείς δεν μπορεί να καταλάβει τη σημασία μιας ιστορίας της μυθολογίας μας μέχρι να εξοικειωθεί* με *τις Βέδες», δηλώνει συχνά ο αφηγητής. Όλα είναι αλληλοσυσχετιζόμενα.*

Από το: R. K. Narayan*, Gods, Demons and Others*.

Ο αφηγητής του R. K. Narayan ενσωματώνει μια σπουδαία ινδοϊστική ιδέα: ότι οι παραδοσιακές ιστορίες και οι αλήθειες που περιέχουν αξίζει να επαναλαμβάνονται συνεχώς. Ο αφηγητής είναι ένας μεσάζων ή ένα κανάλι, κάποιος που με τη δημόσια απαγγελία του φέρνει τις ινδοϊστικές διδασκαλίες σε ένα έτοιμο ακροατήριο. Το καθήκον του είναι μεγάλο και το έργο του σημαντικό: να απαγγείλλει τις παλιές ιστορίες από τις γραφές, να προκαλέσει συγκίνηση στο ακροατήριο με τις ιστορίες του Ράμα και της Σιτά, του Ράντα και του Κρίσνα, να δείξει τη σχέση τους με τη σύγχρονη εποχή και να συνεχίσει την αλυσίδα της αφήγησης ιστοριών από τον πατέρα και τον παππού του. Το έργο του ενσωματώνει την ιδέα της παράδοσης και της συνέχειάς της από γενιά σε γενιά. Μεταδίδει ότι ο ίδιος κάποτε έμαθε.

Η σανσκριτική λέξη γι’ αυτό είναι sampradana, που σημαίνει «προσφορά» ή «διδασκαλία». Ένας σχετικός όρος είναι ο sampradaya, που σημαίνει «προφορική παράδοση, και γενικά χρησιμοποιείται για να δηλώσει έναν θεσμό που περιβάλλει έναν guru, στον οποίο (θεσμό) οι θεολογικές και λατρευτικές παραδόσεις διατηρούνται περνώντας από γενιά σε γενιά.

Αφηγητές ιστοριών, βραχμάνοι και γκουρού είναι όλοι με τους διαφορετικούς τους ρόλους, μέσα διοχέτευσης της αλήθειας που κάποτε αποκαλύφθηκε, έπειτα έγινε μνήμη και μεταδόθηκε προφορικά μέσα στην ιστορία.

**8. Κάστες της ινδικής κοινωνίας**

**Βραχμάνοι**

Ιερείς, λόγιοι

**Ξατρίγια**

Βασιλείς, πολεμιστές

**Βαΐσγια**

έμποροι και βιοτέχνες

**Σούντρα**

Οικοδόμοι, τσαγκάρηδες κ.ά. ταπεινά επαγγέλματα / υποταγμένοι στους Βρασμάνους, Ξατρίγια και Βαΐσγια

**Νταλίτ – Ανέγγιχτοι**


Κάνουν όλες τις «κατώτερες» δουλειές και είναι υποταγμένοι σε όλους

Οι κάστες στην Ινδία είναι τέσσερις: οι ***Βραχμάνοι***, οι ***Ξατρίγια***, οι ***Βαΐσγια*** και οι ***Σούντρα***. Η κάθε μία από αυτές συμμετέχει διαφορετικά στην κατανομή της εργασίας. Οι Βραχμάνοι είναι λόγιοι και ιερείς, οι Ξατρίγια είναι άρχοντες /βασιλείς, οι Βαΐσγια είναι έμποροι και βιοτέχνες και τέλος οι Σούντρα ασκούν τα υπόλοιπα επαγγέλματα (οικοδόμοι, τσαγκάρηδες κα «ταπεινά επαγγέλματα»). Η κάθε μία κάστα είναι ανώτερη και διαθέτει περισσότερο κύρος από την άλλη. Και αυτό το κύρος δεν έχει να κάνει με την οικονομική κατάσταση κάθε κάστας, αλλά με τη θρησκευτική αγνότητά της. Οι πιο αγνοί θεωρούνται οι Βραχμάνοι, οι οποίοι είναι και οι ιερείς, ενώ οι παρίες, οι ***Ντάλιτ*** (ανέγγιχτοι) είναι οι ακάθαρτοι. Ντάλιτ σημαίνει «σπασμένοι, θρυμματισμένοι άνθρωποι» και δεν επιτρέπεται να τους αγγίξει κανείς γιατί θα μολυνθεί! Σήμερα στην Ινδία υπολογίζονται 160 εκατομμύρια ανέγγιχτοι.

Η αγνότητα προϋποθέτει συγκεκριμένο τρόπο ζωής όπως χορτοφαγία, θυσίες όχι με ζώα, γάμους μόνο από την κάστα προέλευσης, καθαριότητα, πίστη, οι γυναίκες με τον θάνατο του συζύγου να καίγονται μαζί του στην νεκρική πυρά (αυτό βασικά είναι προαιρετικό, όμως η γυναίκα για να μην στιγματιστεί και περιθωριοποιηθεί κοινωνικά θεωρεί προτιμότερο να καεί με τον σύζυγο της, ενώ κάτι αντίστοιχο δεν προβλέπετε για τον σύζυγο).

Η ινδοϊστική παράδοση έχει καθορίσει με προσοχή τα ατομικά και κοινωνικά καθήκοντα των ανθρώπων κάθε επαγγέλματος, τάξεως, κοινωνικής ομάδας και έχει υπογραμμίσει την ανάγκη περιορισμού του εγωισμού, το χρέος για συνεχή πνευματική βελτίωση και αναζήτηση της αλήθειας.

ΒΟΥΔΙΣΜΟΣ

Ο Βουδισμός είναι μια απολυτρωτική θρησκεία που εμφανίστηκε γύρω στο δεύτερο μισό του 6ου π.Χ. αιώνα στη βόρεια Ινδία, στην περιοχή του σημερινού Νεπάλ. Πρόκειται για ένα ευρύ φάσμα θρησκευτικών πεποιθήσεων, φιλοσοφικών αρχών, εθίμων, θεσμών και ηθικών κανόνων, που έχουν σωτηριολογικό περιεχόμενο και αποδίδονται στον Βούδα. Σήμερα υπολογίζεται ότι περίπου μισό δισεκατομμύριο άνθρωποι ακολουθούν τον Βουδισμό. Οι ίδιοι οι Βουδιστές ονομάζουν το σύστημα που ακολουθούν ***Μπούντα-βατσάνα***, δηλαδή «μήνυμα του Βούδα» και κυρίως ***Ντάρμα***, δηλαδή «διδασκαλία», «απόλυτος νόμος», «πρότυπο ζωής».

Πηγή της βουδιστικής διδασκαλίας θεωρείται ο ***Σιντάρτα Γκαουτάμα***, που επονομάστηκε ***Βούδας***, δηλαδή ***φωτισμένος*** και έζησε πιθανότατα από το 563 έως το 483 π.Χ. στη βορειοανατολική Ινδία, που σήμερα βρίσκεται στη συνοριακή περιοχή Νεπάλ – Ινδίας. Είναι η μοναδική θρησκεία της οποίας ο ιδρυτής δεν παρουσιάστηκε ούτε ως προφήτης ενός Θεού ούτε ως απόστολος, και εκτός από αυτό απέφυγε ρητά να μιλήσει για τον Θεό. Ούτε βεβαίωσε, ούτε αρνήθηκε την ύπαρξή του∙ απλώς σιώπησε.

Ο Βούδας υιοθέτησε τα βασικά πιστεύω της ινδικής θρησκείας της εποχής του: τη μετενσάρκωση και τον νόμο του κάρμα που προσδιορίζει την εξέλιξη κάθε όντος προς το καλύτερο ή το χειρότερο. Αρνήθηκε όμως την ύπαρξη της ψυχής και τις κάστες. Κεντρικός σκοπός του κηρύγματός του είναι η απολύτρωση του ανθρώπου από τον ανακυκλούμενο κόσμο της φθοράς και του πόνου. Το κύρος του «σωτήρα» που προσέλαβε και το σωτηριολογικό περιεχόμενο της διδασκαλίας του από πολύ νωρίας μεταμόρφωσαν την προσωπικότητα του Βούδα σε θείο ον.

Αναπτύχθηκαν διάφοροι κλάδοι του Βουδισμού, οι οποίοι δεν έχουν ένα κοινώς παραδεκτό βιβλίο.

Μετά τον θάνατο του Βούδα, ο βουδισμός άρχισε να εξαπλώνεται εκπληκτικά σε μια ευρύτατη περιοχής της Ασίας: από την Ινδία και το Αφγανιστάν ως την Ιαπωνία και την Ινδονησία. Κατά τον 19ο αι. ο Βουδισμός διαδόθηκε στη Δυτική Ευρώπη και τη Βόρεια Αμερική. Στην εποχή μας, το ενδιαφέρον για τον Βουδισμό συνεχίζεται αυξανόμενο, κυρίως στην Αγγλία, στη Γερμανία και στις Η.Π.Α. και βουδιστικές κοινότητες διαμορφώνονται στις διάφορες δυτικές χώρες.

* **Ο τροχός του Ντάρμα:** Σύμβολο του Βουδισμού. Συμβολίζει το Οκταπλό Μονοπάτι που οδηγεί στην Οδό της εξάλειψης της οδύνης (μια από τις τέσσερις ευγενικές αλήθειες του Βούδα)

**1.**  **Η ζωή του Σιντάρτα Γκαουτάμα (Βούδας)**

**Ο Σιντάρτα Γκαουτάμα, γεννήθηκε στα μέσα του 6ου αιώνα π.Χ. στο Λουμπίνι του Νεπάλ. Πατέρας του ήταν ο βασιλιάς Σουντοντάνα και μητέρα του η Βασίλισσα Μάγια.**

**Τη νύχτα που η Μάγια έμεινε έγκυος, ονειρεύτηκε σύμφωνα με τον θρύλο έναν λευκό ελέφαντα να εισέρχεται στη μήτρα της. Έπειτα από δέκα σεληνιακούς μήνες, ήρθε η στιγμή να γεννήσει και όπως ήθελε η παράδοση, κίνησε για τη γη των πατέρων της. Πριν ακόμη φτάσει στην πατρίδα της, στο Λουμπίνι, ξεκίνησαν οι πόνοι.**  
**Το όνομα Σιντάρτα, σημαίνει «εκείνος που πετυχαίνει τον στόχο του». Στον εορτασμό των γενεθλίων του, ένας ερημίτης επισκέφτηκε το παλάτι και προφήτευσε πως το παιδί όταν μεγάλωνε, θα γινόταν είτε μεγάλος ηγεμόνας είτε άγιος. Πέντε ημέρες αργότερα, την ημέρα της ονοματοδοσίας, ο Βασιλιάς Σουντοντάνα κάλεσε οχτώ βραχμάνους για να αποκαλύψουν το μέλλον του υιού του. Όλοι επανέλαβαν την προφητεία του ερημίτη αλλά ο νεότερος, ο βραχμάνος, ήταν ο μοναδικός που προέβλεψε ότι ο νεογέννητος πρίγκιπας θα γινόταν ο Βούδας.**

**Ο πρίγκιπας Σιντάρτα, μεγάλωσε μέσα σε όλες τι πολυτέλειες για τις οποίες φρόντιζε ο πατέρας του, που επιθυμούσε μια μέρα ο γιός του να τον διαδεχτεί. Στην ηλικία των 16 ετών μάλιστα, τον πάντρεψε με τη Γιασοντάρα η οποίο του χάρισε έναν γιο. Μέχρι την ηλικία των 29, τα πάντα κυλούσαν ήρεμα και ο βασιλιάς Σουντοντάνα ήταν προσεκτικός ώστε ο γιος του να μη γνωρίσει δυστυχία, παρόλα αυτά όμως, ο Σιντάρτα δεν ένιωθε ικανοποιημένος.**

**Μια μέρα, πήρε το άλογό του και αποφάσισε να γνωρίσει τους υπηκόους του. Ο πατέρας του προσπάθησε να απομακρυνθούν όλοι οι δυστυχισμένοι, γερασμένοι και άρρωστοι άνθρωποι. Παρόλα αυτά όμως, ο πρίγκιπας Σιντάρτα είδε έναν γέρο, έναν άρρωστο και έναν νεκρό στην πυρά. Βαθιά θλιμμένος από την ανθρώπινη δυστυχία, αποφάσισε πως έπρεπε να βρει έναν τρόπο να σώσει την ανθρωπότητα από τον πόνο. Η τριπλή αυτή συνάντηση συγκλόνισε κατάβαθα τον προικισμένο πρίγκιπα∙ του δίδαξε τη ματαιότητα της ζωής και τον έκανε να μάθει ότι τη ζωή δεν την κυβερνά η επιθυμία και η χαρά, αλλά ο πόνος και ο θάνατος. Ό,τι μέχρι τώρα χαιρόταν, του φάνηκε δίχως νόημα.**

## **Λίγο όμως αργότερα, η εμπειρία της συνάντησης με εναν ασκητή, του έδειξε ότι υπάρχει οδός σωτηρίας και ότι τα βαθιά υπαρξιακά ερωτήματα σχετικά με τη ζωή και τον θάνατο, μόνο η θρησκευτική ζωή μπορεί να τα λύσει. Υπό την επήρεια των συνταρακτικών του εμπειριών πήρε τη μεγάλη απόφαση. Σε ηλικία 29 ετών εγκατέλειψε το παλάτι, τη γυναίκα του και το νεογέννητο παιδί του και έφυγε για την έρημο αναζητώντας την αλήθεια της σωτηρίας. Έγινε περιπλανώμενος ασκητής για επτά ολόκληρα χρόνια. Αργότερα ο Βούδας διηγήθηκε ως εξής τη μεγάλη του απόφαση:**

*Έτσι λοιπόν […]*

*Ενώ ήμουν στην ακμή της ευτυχισμένης νεότητας, ΄*

*στο πρώτο άνθος της ζωής,*

*αντίθετα προς την επιθυμία των γονέων μου,*

*που θρηνούσαν και έχυναν δάκρυα,*

*έκοψα τα μαλλιά και τα γένια μου,*

*ντύθηκα κίτρινα ενδύματα*

*και έφυγα από την εστία στον ανέστιο βίο.*

**Ακολούθησαν και άλλα χρόνια σκληρής άσκησης. Πολλοί ήταν αυτοί που θαύμαζαν τις προσπάθειές του και αποφάσισαν να γίνουν μαθητές του. Οι σκληρές στερήσεις κόντεψαν να οδηγήσουν τον Σιντάρτα στον θάνατο. Τότε συνειδητοποίησε πως οι ακρότητες δεν προσφέρουν καμία πρόοδο στην πνευματική ζωή και καμία απάντηση στην αναζήτηση της αλήθειας. Έτσι, ανακάλυψε τη Μέση Οδό, έναν ισορροπημένο τρόπο ζωής, μακριά από ακρότητες. Οι θρύλοι για τη δραματική πάλη του ασκητή Σιντάρτα με τα πάθη και τους διαλογισμούς του συμβολίζουν για τους οπαδούς του τέλεια ηθικά κάθαρση, στην οποία έφτασε ο διδάσκαλός τους.**

**Στην ηλικία των 35, κατέκτησε τη *Φώτιση*. Με τη Φώτιση, κατανόησε τον νόμο των σχέσεων των πραγμάτων μεταξύ τους και απέκτησε πλήρη επίγνωση της αιτίας της δυστυχίας, και τα βήματα που είναι απαραίτητα για να εξαλειφθεί. Περιγράφοντας ο ίδιος αργότερα την εμπειρία του στους μαθητές του λέει:**

**«*Αληθινά, εγώ βρήκα τη διδασκαλία την ανεξιχνίαστη, την οποία είναι δύσκολο να τη δεις και να την εννοήσεις, την καθαρή, την έξοχη, η οποία δεν αποκτάται με τον λογικό νου, τη λεπτή, η οποία μόνο από τον σοφό κατανοείται*».**

**Από αυτή τη στιγμή οι οπαδοί του έπαψαν να τον αποκαλούν με το κανονικό του όνομα και άρχισαν να αναφέρονται σε αυτόν ως τον *Βούδα*, τον *Αφυπνισμένο* ή *Φωτισμένο*. Τις ανακαλύψεις του τις αποκάλεσε «Τέσσερις Ευγενικές Αλήθειες». Ο άνθρωπος που κατανοεί αυτές τις αλήθειες μπορεί να απελευθερωθεί από τη δυστυχία.**

**Για σαράντα περίπου χρόνια ο Βούδας διέσχιζε με τους μαθητές του ολόκληρη την περιοχή της μέσης λεκάνης του Γάγγη και έφτανε ως τις υπώρειες των Ιμαλαΐων κηρύττοντας ανεξαιρέτως σε φτωχούς και πλούσιους, σε δικαίους και αδίκους, σε σοφούς και αγράμματους, χωρίς να κάνει διάκριση κοινωνικών τάξεων. Χωρίς να στραφεί εναντίον των κοινωνικών τάξεων, με τη στάση του ουσιαστικά τις κατήργησε.**

**Ένα μεγάλο πλήθος από μαθητές τον ακολουθούσαν. Επαιτούσαν την τροφή τους και σε αντάλλαγμά της κήρυττε τη διδασκαλία του.**

**Ίδρυσε μοναστήρια, που δεν ήταν παρά απλά καταλύματα μέσα σε ιδιωτικά δάση, κοντά σε πόλεις, που του τα είχαν παραχωρήσει πλούσιοι οπαδοί και φίλοι του. Στην κοινότητα των μοναχών επικρατούσε πλήρης ισότητα. Η μόνη διαβάθμιση ήταν η αρχαιότητα προσχώρησης των μοναχών στην κοινότητα. Σύντομα ο Βούδας ίδρυσε και τάξη γυναικών μοναχών.**

**Στην ηλικία των 80, αισθάνθηκε τον επερχόμενο θάνατό του και θέλησε να μεταβεί στην ιδιαίτερη πατρίδα του. Καθ’ οδόν ασθένησε και σταμάτησε εξαντλημένος στα περίχωρα μιας πόλης. Στον απαρηγόρητο μαθητή που τον φρόντιζε είπε:**

***«Αρκετά Άναντα, δεν πρέπει να θλίβεσαι και να θρηνείς! Δεν έχω ήδη επανειλημμένως κηρύξει ότι κάθε λύπη και κάθε χαρά μεταβάλλεται και χωρίζεται από μας και σ’ άλλα μετατρέπεται; Πώς θα μπορούσε να περιμένει κανείς, ώστε αυτό που γεννιέται, που δημιουργείται, που είναι συνδεδεμένο με αιτίες και προορισμένο για τον θάνατο να μην πεθάνει; Αυτό είναι πράγμα αδύνατο».***

**Τις τελευταίες στιγμές της ζωής του, ο Βούδας ρώτησε τους θλιμμένους μοναχούς του αν είχαν κάποια ερώτηση ή την ανάγκη να τους διασαφηνίσει κάποιο σημείο της διδασκαλίας διώχνοντας κάθε αμφιβολία. Απάντησαν πως δεν είχαν καμία. Τα τελευταία λόγια του Βούδα ήταν: «*Όλα τα σύνθετα πράγματα χάνονται. Αγωνιστείτε επιμελώς για την απελευθέρωσή σας*». Στη συνέχεια, ειρηνικά έκλεισε τα μάτια του. Το σώμα του αποτεφρώθηκε και τα εναπομείναντα λείψανά του τοποθετήθηκαν σε στούπες που ανοικοδομήθηκαν προς τιμήν του.**

**2. Διδασκαλία / χαρακτηριστικά του Βουδισμού**

**Οι τέσσερις ευγενικές αλήθειες**

Ο πυρήνας της διδασκαλίας του Βούδα συμπυκνώνεται στις ***τέσσερις ευγενικές αλήθειες***: α) όλη η ύπαρξη είναι πόνος, β) η αιτία του πόνου βρίσκεται στην επιθυμία, γ) ο άνθρωπος λυτρώνεται από τον πόνο με τη νιρβάνα, δ) ο δρόμος που οδηγεί στη νιρβάνα είναι η «ευγενική οδός» (ορθή κατανόηση της βουδιστικής διδασκαλίας, ορθή σκέψη, ορθή ομιλία, ορθή πράξη, ορθός βιοπορισμός, ορθή προσπάθεια, ορθή μνήμη και συγκέντρωση, ορθή περισυλλογή και αυτοβυθισμός)

**Ο μοναχισμός**

Βασικό ιδανικό και χαρακτηριστικό γνώρισμα του Βουδισμού αποτελεί ο ***μοναχισμός***. Άλλωστε ο ίδιος ο Βούδας υπήρξε ασκητής και ίδρυσε μοναχική αδελφότητα, τη *Sangha*. Στις βουδιστικές χώρες ο αριθμός των μοναχών ήταν πάντα μεγάλος. Στο Θιβέτ υπήρξαν εποχές, κατά τις οποίες το ¼ του πληθυσμού ζούσε σε μοναστήρια. Ο μοναχός ονομάζεται bhiksu, δηλαδή επαίτης, ζητιάνος.

Η Sangha, η βουδιστική μοναχική κοινότητα, παραμένει ο πυρήνας του βουδιστικού κόσμου και τα μοναστήρια οι πνεύμονες του Βουδισμού.

**Πρακτικές κατευθύνσεις του Βουδισμού**

Οι άνθρωποι πρέπει: α) να σέβονται κάθε μορφή ζωής και να αποφεύγουν την οποιαδήποτε βλάβη της, β) να μην παίρνουν ό,τι δεν τους προσφέρεται, γ) να απέχουν από κάθε μορφή ασέλγειας, δ) να μην ψεύδονται, ε) να μην πίνουν οινοπνευματώδη ποτά οποιασδήποτε μορφής.

Οι μοναχοί οφείλουν να τηρούν πέντε ακόμη υποχρεώσεις: στ) να τρώνε με μέτρο και όχι ύστερα από τις μεσημεριανές ώρες, ζ) να μην παρακολουθούν χορούς, τραγούδια ή θεατρικές παραστάσεις, η) να μη χρησιμοποιούν στεφάνια, μυρωδιές, κρέμες ή κοσμήματα, θ) να αποφεύγουν τα ψηλά ή φαρδιά κρεβάτια, ι) να μη δέχονται χρυσό ή ασήμι.

**3. Πηγές / κείμενα**

Η ιερή γραμματεία του Βουδισμού είναι μια απέραντη περιοχή, προϊόν επίμονου και διεισδυτικού στοχασμού.

* ***Τριπιτάκα*** (Τρία καλάθια): πρόκειται για έναν κανόνα που οριστικοποιήθηκε τον 1ο αι. π.Χ. και αποτελείται από τρεις συλλογές που περιέχουν τις αρχές και τις υποχρεώσεις της βουδιστικής μοναχικής ζωής, τη βουδιστική διδασκαλία και διάφορες αναλύσεις θεωριών.
* ***Κινεζική Τριπιτάκα***: από τις αρχές του 6ου αι. μ.Χ. αποτελεί μια ολόκληρη βιβλιοθήκη από ιερά και θύραθεν κείμενα.
* ***Θιβετιανή γραμματεία***: από τον 8ο αι. μ.Χ. αποτελεί μια συλλογή περίπου 100 τόμων.

1. **Βουδιστικοί ναοί**

* Οι ινδικές στούπες
* Τα βουδιστικά μοναστήρια
* Οι κινέζικες παγόδες

Οι κλασικές *στούπες* είναι τα χαρακτηριστικά δείγματα της βουδιστικής τέχνης σε όλες τις χώρες που επικράτησε ο Βουδισμός. Πρόκειται για μεγαλοπρεπή και θολωτά μνημειακά κτίσματα, συνήθως με σχήμα κώδωνος, λωτού ή χρυσαλλίδας. Σε όλη την κεντρική και ανατολική Ασία δεσπόζουν σε ποικίλους ρυθμούς εντυπωσιακές και πολυόροφες *παγόδες*, καθώς και χαρακτηριστικοί βουδιστικοί ναοί και μοναστηριακά συγκροτήματα.

1. **Λατρεία**

Από χώρα σε χώρα και κυρίως από σχολή σε σχολή, εμφανίζονται πολλές ιδιοτυπίες στη λατρευτική ζωή του Βουδισμού. Η αντιπροσωπευτικότερη μορφή της βουδιστικής θρησκευτικότητας είναι ο ***διαλογισμός*** και ο ***αυτοβυθισμός,*** μια μέθοδο που ο Βουδισμός κληρονόμησε από την ινδική παράδοση και την ανέπτυξε ιδιαίτερα. Υπάρχουν βουδιστικές τελετουργίες στις οποίες οι συμμετέχοντες καθώς διαλογίζονται χρησιμοποιούν ***mandala*** (μάνταλα), πολυσύνθετα δηλαδή σχήματα που συμβολίζουν συνήθως ουράνιους κόσμους, καθώς επίσης και τυποποιημένες ιερές φράσεις τις ***mandra*** (μάντρα), που συμπυκνώνουν μια αλήθεια ή μια θεωρία.

Για να γίνει σωστά ο διαλογισμός απαιτείται η υπακοή σε έναν πεπειραμένο διδάσκαλο-γέροντα (***γκουρού*** ή ***λάμα***) που έχει παραλάβει αυτή τη γνώση από άλλους γέροντες.

Η ευσέβεια και η λατρεία των βουδιστών στρέφεται σε τρία κυρίως πράγματα: τα *ιερά λείψανα*, το *ιερό δέντρο «μπόντι»* και το *άγαλμα του Βούδα*. Και τα τρία δεσπόζουν σε κάθε βουδιστικό μοναστήρι.

* Σύμφωνα με την παράδοση, ο ίδιος ο Βούδας καθοδήγησε έναν αγαπημένο του μαθητή για το πώς θα έπρεπε να φυλάξουν τα λείψανά του σε *στούπα*. Αργότερα κτίστηκαν και άλλα ανάλογα μνημεία όπου φυλάχτηκαν λείψανα μαθητών του Βούδα ή άλλα ιερά αντικείμενα. Οι κλασικές στούπες είναι ογκώδη μνημειακά κτίσματα σε σχήμα κώδωνος, λωτού ή χρυσαλλίδας (στο νότιο Βουδισμό) και με πολλούς ορόφους –οι γνωστές *παγόδες* (στον ανατολικό Βουδισμό).
* Το δέντρο *μπόντι,* που βρίσκεται στον περίβολο των βουδιστικών μοναστηριών, συνδέεται με τον φωτισμό του Βούδα.
* Τα πρώτα αγάλματα του Βούδα στην Ινδία εμφανίστηκαν τον 1ο αι. μ.Χ. Σήμερα, σε όλες τις βουδιστικές χώρες αγάλματα διαφόρων μεγεθών βρίσκονται στο κέντρο της λατρευτικής ζωής.

Η δοξολογική αναφορά του ονόματος του Βούδα αποτελεί την αφετηρία κάθε λατρευτικής εκδήλωσης.

Ως έκφραση ευσέβειας προσφέρονται λουλούδια, φώτα (καντήλια, κεριά), τροφές, ποτά και άλλα χρήσιμα πράγματα για τους μοναχούς.

Βασικό στοιχείο της βουδιστικής ευσέβειας είναι η απαγγελία ιερών κειμένων και η προσεκτική παρακολούθηση κηρυγμάτων.

1. **Γιορτές – προσκυνήματα**

Οι περισσότερες μέρες που συμπίπτουν με πανσέληνο έχουν ορισθεί ως βουδιστικές γιορτές και είναι αφιερωμένες στην ανάμνηση ενός γεγονότος της ζωής του Βούδα ή της ιστορίας του Βουδισμού. Π.χ. η γιορτή ***Βεσάκα*** για τη γέννηση και τον φωτισμό του Βούδα.

Προσφιλείς στους βουδιστές είναι επίσης οι αποδημίες σε ιερούς τόπους, οι οποίες θεωρούνται ότι προσφέρουν πολλά καλά στους προσκυνητές. Κατά την παράδοση, ο ίδιος ο Βούδας όρισε ως προσκυνήματα για τους πιστούς του τη γενέτειρά του, το Λουμπίνι του Νεπάλ, το ήρεμο πάρκο των ελαφιών κοντά στο Μπενάρες, όπου κήρυξε πρώτη φορά κ.ά.

Εκτός από τα προσκυνήματα στην Ινδία, στις διάφορες χώρες όπου επικρατεί ο Βουδισμός υπάρχουν φημισμένα μοναστήρια, που προσελκύουν χιλιάδες πιστούς. Ο βουδιστικός κόσμος έχει αναπτύξει πλούσια, σύνθετη και πολύχρωμη λατρεία με άξονα και κέντρο τα μοναστήρια.

**7. Αγάλματα**

**Α**ναρίθμητα είναι τα αγάλματα του Βούδα και σε όλα τα μεγέθη: από τις μινιατούρες που κοσμούν τα δωμάτια έως τα τεράστια γλυπτά, που στήθηκαν σε περίοπτα μέρη ή λαξεύτηκαν σε βράχους και βουνά. Για τον σκοπό αυτό χρησιμοποιήθηκαν όλα σχεδόν τα υλικά: ξύλο, πηλός, μάρμαρο, πολύτιμοι λίθοι, ορείχαλκος. Επίσης διαμορφώθηκαν διάφοροι τύποι απεικόνισης του Βούδα (με γαλήνιο χαμόγελο και μεγάλη κοιλιά υποδηλωτική της αφθονίας, σε στάση διαλογισμού, καθισμένος πάνω σε λωτό κ.ά.)

**Ο γιγάντιος Βούδας της Λεσάν, Κίνα**

Πρόκειται για ένα γλυπτό σκαλισμένο πάνω στην επιφάνεια του γκρεμού στην πόλη Λεσάν, έχει ύψος που ξεπερνά τα 70 μέτρα. Είναι ο μεγαλύτερος πέτρινος Βούδας στον κόσμο. Η κατασκευή του γλυπτού, που αποτελεί τμήμα μιας προστατευόμενης από την UNESCO τοποθεσίας, ξεκίνησε το 713 μ.Χ. και δεν είχε τελειώσει μέχρι το 803.

**Tian Tan Buddha, Χονγκ Κονγκ**

Πρόκειται για το μεγαλύτερο στον κόσμο χάλκινο άγαλμα του Βούδα σε εξωτερικό χώρο. Χρειάστηκε 12 χρόνια για να ολοκληρωθεί. Βρίσκεται δίπλα στη Μονή Po Lin του Χονγκ Κονγκ και θεωρείται το κέντρο της επικράτειας του Βουδισμού. Κατά τη διάρκεια της κατασκευής, απομακρύνθηκε τόσο μεγάλη ποσότητα βράχου από το χείλος του γκρεμού και ταυτόχρονα τοποθετήθηκε στο ποτάμι, που το νερό έγινε πιο ρηχό και το ποτάμι πιο ήρεμο.

Ο Βούδας Tian Tan έχει ύψος 34 μέτρα, ζυγίζει 250 τόνους και μπορεί να φανεί από τόσο μακριά όσο το Μακάο. Διαθέτει, επίσης, μια τεράστια σκαλιστή καμπάνα, που χτυπάει κάθε επτά λεπτά, συμβολίζοντας την απελευθέρωση των 108 ειδών της ανθρώπινης ταλαιπωρίας.

**Άγαλμα του Βούδα στη Μιανμάρ**

Το άγαλμα Laykyun Setkyar είναι ένα από τα μεγαλύτερα στον κόσμο, με ύψος 116 μέτρα. Η κατασκευή του αγάλματος ξεκίνησε το 1996 και ολοκληρώθηκε το 2008.

**Ξαπλωμένος Βούδας στη Μπανγκόκ**

Αυτό το ξεχωριστό άγαλμα, που απεικονίζει τον Βούδα ξαπλωμένο, βρίσκεται λίγα μόλις μέτρα από το Μεγάλο Παλάτι της Μπανγκόκ και έχει 15 μέτρα ύψος και 43 μέτρα μήκος. Τα πιο περίτεχνα μέρη είναι τα πόδια, τα οποία είναι φτιαγμένα από πάνελ μαργαριταριών, που αντιπροσωπεύουν τον Βούδα.

Ο υψηλότερος Βούδας στον κόσμο (130 μέτρα) είναι ένα ατσάλινο άγαλμα που έγινε το 2002 στην Κίνα.





**8.** **Ένας θρύλος** (που εκφράζει την επικοινωνία του Βούδα με το βαθύ μυστήριο της ζωής)

«*Μια μέρα ο Βούδας καθόταν στο ύπαιθρο μαζί με τους μαθητές του. Έκοψε ένα λουλούδι λωτού και το κοιτούσε κι ένα πλατύ χαμόγελο χαράχτηκε στα χείλη του. Κανένας από τους μαθητές του δεν κατάλαβε το μυστικό του∙ μόνο ο Kassapa χαμογέλασε όπως κι εκείνος. Ο Βούδας το κατάλαβε και είπε: «από τώρα και πέρα θα έχεις τη δική μου μυστική φύση του Βούδα».*

Αυτό το χαμόγελο και η σιωπή του Βούδα απέναντι στα μεταφυσικά προβλήματα είναι μεταξύ τους όμοια. Και τα δύο εκφράζουν την άμεση επικοινωνία με το βαθύτερο μυστήριο της ζωής. Ας αφήσουμε το λουλούδι του λωτού να υπάρχει όπως υπάρχει. Αυτό ανθίζει, όταν ανθίζει, μαραίνεται, όταν μαραίνετα. Τώρα στέκει και απλώνει τα πέταλά του κάτω από τον γαλάζιο ουρανό και στην ομορφιά του καθρεφτίζεται όλο το σύμπαν. Για την ομορφιά του δεν κάνουν τίπτα ούτε ο Βούδας ούτε ο Kassapa∙ αλλά ούτε κι εμείς. Το λουλούδι όμως μας χαιρετά αναδεύοντας στο χάδι του ανέμου και περιμένει το δικό μας σιωπηλό και ιερό χαμόγελο. (Φράσεις του Ζεν, δηλαδή του ιαπωνικου Βουδισμού).

**9. Αποφθέγματα του Βούδα**

* *Το μυστικό της ύπαρξης είναι να μην φοβάσαι. Ποτέ μη φοβάσαι τι θα απογίνεις, ποτέ μην εξαρτάσαι από κάποιον. Μόνο τη στιγμή που αρνείσαι κάθε βοήθεια γίνεσαι πραγματικά ελεύθερος.*
* *Το πρόβλημα είναι ότι νομίζετε πως έχετε χρόνο.*
* *Ζήσε τη ζωή σου με τον ίδιο τρόπο που θα ήθελες τα παιδιά σου να ζήσουν τη δική τους.*
* *Το μεγαλύτερο δώρο είναι η υγεία. Ο μεγαλύτερος πλούτος είναι η ικανοποίηση. Και η καλύτερη σχέση είναι η πίστη.*
* *Δεν θα τιμωρηθείς για τον θυμό σου, θα τιμωρηθείς από τον θυμό σου.*
* *Ο νους είναι το παν. Αυτό που σκέπτεσαι, αυτό γίνεσαι.*
* *Το να κρατάς θυμό είναι σαν να αρπάζεις ένα αναμμένο κάρβουνο για να το πετάξεις σε κάποιον. Αυτός που καίγεται είσαι εσύ.*
* *Να μη βυθίζεσαι στο παρελθόν, να μην κάνεις όνειρα για το μέλλον, να επικεντρώνεις τη σκέψη σου στην παρούσα στιγμή.*
* *Να είσαι ανοικτός, και η ζωή θα είναι πιο εύκολη. Ένα κουταλάκι αλατιού σε ένα ποτήρι νερό κάνει το νερό να μην πίνεται. Ένα κουταλάκι αλατιού σε μια λίμνη δεν έχει καμιά σημασία.*
* *Μην πιστεύετε τίποτε, ανεξάρτητα από πού το διαβάσατε ή ποιος το είπε, ακόμα κι αν το έχω πει εγώ, αν δεν συμφωνεί με τη δική σας λογική και τον κοινό νου.*
* *Δεν χρειαζόμαστε περισσότερες γνώσεις, αλλά περισσότερη σοφία. Και η σοφία προέρχεται από την παρατήρηση.*
* *Μάθετε να ανταποκρίνεστε, όχι να αντιδράτε.*
* *Λίγοι άνθρωποι φτάνουν στην απέναντι όχθη. Οι υπόλοιποι τρέχουν πάνω – κάτω σ’ αυτήν την πλευρά.*
* *Το κακό που κάνεις μένει σε σένα. Το καλό που κάνεις επιστρέφεις σε σένα.*
* *Όποιος δεν έχει πληγή στο χέρι του, μπορεί να αγγίξει άφοβα το δηλητήριο. Δεν υπάρχει κακό γι’ αυτόν που δεν κάνει κακό.*
* *Όπως ο βράχος δεν μπορεί να κουνηθεί από τον άνεμο, έτσι και ο σοφός είναι αταλάντευτος μέσα σε κακολογίες και επαίνους.*
* *Κάθε πρωί γεννιόμαστε ξανά. Ό,τι κάνουμε σήμερα είναι αυτό που έχει τη μεγαλύτερη σημασία.*
* *Δεν μπορείς να βαδίσεις στο μονοπάτι, αν δεν γίνεις το μονοπάτι.*
* *Δεν μπορώ να πω αυτό που γνώρισα, γιατί δεν το χωρά καμιά λέξη***.**

ΘΡΗΣΚΕΙΕΣ ΤΗΣ ΚΙΝΑΣ

Γύρω στον 6ο π.Χ. αιώνα γεννήθηκαν και δέσποσαν από τότε στο θρησκευτικό και κοινωνικό στερέωμα της Κίνας δύο μεγάλες ηθικοκοινωνικές και θρησκειοφιλοσοφικές κατευθύνσεις: ο Κομφουκιανισμός και ο Ταοϊσμός. Η πρώτη, με ιδρυτή τον Κομφούκιο (551-479 π.Χ.) εκπροσωπήθηκε από μεγάλους λογίους, οι οποίοι πίστευαν ότι οι αρετές του παρελθόντος μπορούσαν να βρουν την καλύτερη έκφρασή τους σε ένα δίκαιο, ευνομούμενο και πολιτισμένο κράτος, που θα το κυβερνούσαν φιλόσοφοι ηγέτες και θα το υπηρετούσαν υπεύθυνοι υπάλληλοι. Η δεύτερη, με ιδρυτή τον θρυλικό Λάο-τσε, εκπροσωπήθηε από λογίους, οι οποίοι διαπνέονταν από τα ιδεώδη του μυστικισμού και κήρυτταν τη φυγή από την κοινωνία και την επιστροφή στη φυσική αθωότητα των αρχών της ανθρωπότητας.

**ΚΟΜΦΟΥΚΙΟΣ**

**1.** **Η ζωή του Κομφούκιου (551-479 π.Χ.)**

Ο Κομφούκιος γεννήθηκε στην πόλη Τσού-φου, στην κινεζική επαρχία Σαντόνγκ και έζησε σε μια περίοδο αναρχίας και αβεβαιότητας. Σε αντίθεση με την εκπληκτική επιρροή που άσκησε, η ζωή του υπήρξε τυπικά ανθρώπινη. Ο πατέρας του καταγόταν από ευγενή οικογένεια και είχε φήμη γενναίου και σοβαρού ανθρώπου. Ο Κομφούκιος ήταν μόλις τριών ετών, όταν πέθανε ο πατέρας του. Αντιμετωπίζοντας την ανέχεια υποχρεώθηκε να αναπτύξει διάφορες ικανότητες.

Ψηλός, γερός, τολμηρός, παντρεύτηκε στα δεκαεννιά του χρόνια και απέκτησε ένα γιο και μία κόρη. Υπηρέτησε αρχικά σε χαμηλές δημόσιες θέσεις, ως υπεύθυνος αποθηκών και επιθεωρητής δημοσίων αγροκτημάτων. Στα εικοσιτρία του χρόνια έχασε τη μητέρα του και αποσύρθηκε τρία χρόνια για να την πενθήσει. Το διάστημα αυτό ήταν μια περίοδος περισυλλογής και σπουδής. Αργότερα άρχισε να παραδίδει μαθήματα, με τα οποία απέκτησε σύντομα φήμη και διασυνδέσεις με αριστοκρατικούς κύκλους.

Το μεγαλύτερο μέρος της ζωής του το πέρασε στη μελέτη, τη διδασκαλία και τα ταξίδια. Πολλοί νέοι συγκεντρώθηκαν κοντά του για να σπουδάσουν ιστορία, φιλοσοφία, ηθική και τις θεμελιώδεις αρχές σχετικά με τη διοίκηση και την κοινωνική συμπεριφορά. Λέγεται ότι έφτασαν συνολικά τους 3.000. Με τους μαθητές του ο Κομφούκιος δεν έζησε σε κοινότητα, όπως ο σύγχρονός του Βούδας στην Ινδία, κέρδισε όμως την αφοσίωση και τον σεβασμό τους. Βασική του μέθοδος ήταν οι ερωταποκρίσεις.

Ο Κομφούκιος δεν ίδρυσε νέα θρησκεία, αλλά ερμήνευσε την κλασική διδασκαλία και της έδωσε έντονο ηθικό και πολιτικό περιεχόμενο. Από πολύ νωρίς στη ζωή του κατάλαβε, ότι η μοναδική σωτηρία για τη ζωή των ανθρώπων ήταν η ριζική μεταρρύθμιση του συστήματος διακυβέρνησης της χώρας. Η εξουσία έπρεπε να περιέλθει στα χέρια φωτισμένων ηγετών και οι κρατικές υπηρεσίες να εκτελούνται από ηθικούς και ευσυνείδητους υπαλλήλους. Για την επίτευξη αυτού του σκοπού ο Κομφούκιος θεώρησε αναγκαία τόσο την αναζωπύρωση των παλιών παραδόσεων και εθίμων, που είχαν ατονήσει, όσο και την αποκατάσταση του ιερού κοινωνικού οργανισμού της αρχαίας εποχής.

Με μια μικρή ομάδα μαθητών του ταξίδεψε για δεκατέσσερα ολόκληρα χρόνια σε κινεζικά κρατίδια και έκανε επισκέψεις σε διάφορους ηγεμόνες επιδιώκοντας να τους επηρεάσει. Ήταν πια 67 ετών, όταν ο άρχοντας του κρατιδίου Λου τον κάλεσε να βοηθήσει στην πατρίδα του. Οι μειωμένες του δυνάμεις δεν του επέτρεπαν να συμμετέχει στη διακυβέρνηση της χώρας. Έτσι, κατέφυγε στη διδασκαλία με σκοπό την πολιτική αναμόρφωση και την ταξινόμηση του υλικού που είχε μαζέψει. Ο ίδιος έδωσε το διάγραμμα της ζωής του με αυτά τα λόγια: «*Στα δεκαπέντε μου χρόνια έβαλα την καρδιά μου στη σπουδή. Στα τριάντα είχα σταθεροποιηθεί γερά. Στα σαράντα δεν είχα πια αμφιβολίες. Στα πενήντα γνώριζα το θέλημα του Ουρανού. Στα εξήντα ήμουν έτοιμος να το αποδεχτώ. Στα εβδομήντα μπορούσα να ακολουθώ τις επιθυμίες της καρδιάς μου, χωρίς να καταπατώ το δίκαιο*». (Ανάλεκτα 2, 4).

Το 482 π.Χ. έχασε τον μοναχογιό του και τον επόμενο χρόνο τον αγαπημένο του μαθητή, γεγονός που του στοίχισε ιδιαίτερα. Τρία χρόνια μετά, στα 73 του, πέθανε κι ο ίδιος σε σχετική αφάνεια και αποκαρδίωση. Τον έθαψαν στη γενέτειρά του Τσου φου και πολλοί αφοσιωμένοι μαθητές του τον θρήνησαν επί τρία χρόνια.

Χρειάστηκαν μερικοί αιώνες για να αναγνωρισθεί η διδασκαλία του Κομφούκιου. Από το 141 π.Χ. με διάταγμα του κινέζου αυτοκράτορα ο Κομφουκιανισμός έγινε επίσημη θρησκεία και φιλοσοφία του κράτους. Από τότε ως το 1912 η διδασκαλία του Κομφούκιου καθόριζε τους επίσημους θεσμούς της κινεζικής αυτοκρατορίας. Το 59 μ.Χ. με αυτοκρατορικό διάταγμα ο Κομφούκιος έγινε αντικείμενο θρησκευτικής λατρείας. Με την πάροδο των αιώνων ανεγέρθηκαν ιερά σχεδόν σε κάθε πόλη προς τιμήν του μεγάλου δασκάλου.

**2.** **Η διδασκαλία του**

Οι διδασκαλίες του είναι συγκεντρωμένες στα ***Ανάλεκτα*,** μια συλλογή από σκέψεις και απαντήσεις του, που επιμελήθηκαν οι μαθητές του –πιθανόν και μαθητές των μαθητών του.

Ο Κομφούκιος δεν υπήρξε ρηξικέλευθος καινοτόμος και αναμορφωτής, αλλά κυρίως μελετητής και ερμηνευτής της αρχαίας κινεζικής σοφίας. Ήταν όμως ο πρώτος στοχαστής που τη συστηματοποίησε. Το βασικό του ενδιαφέρον ήταν οι αρμονικές σχέσεις των ανθρώπων. Η κατεξοχήν αρετή για τον Κομφούκιο είναι η «ανθρωπιά». Άμεσα συνδέονται με αυτήν η δικαιοσύνη, ο υιικός σεβασμός, η αδελφική στοργή, η πιστότητα και η αμοιβαιότητα στις σχέσεις, που καθορίζεται από την προτροπή: «*Μην κάνεις στους άλλους ό,τι δεν θα ήθελες να κάνουν σε σένα*» (Ανάλεκτα 15, 23), οι ευγενικοί τρόποι. Οι αρετές αυτές αποτελούν γνώμονα για την ορθή συμπεριφορά στις πέντε βασικές ανθρώπινες σχέσεις: ηγεμόνα – υπηρέτη, πατέρα – γιου, άντρα – γυναίκας, γέρου – νέου, φίλου προς τον φίλο.

Ο Κομφούκιος θεωρούσε την ανθρώπινη φύση αφετηριακά καλή, η οποία όμως πρέπει να διαπαιδαγωγηθεί για καλλιεργήσει τη φυσική της αγαθότητα. Επεδίωκε να διαμορφώσει ανθρώπους ευγενείς και αξιοπρεπείς. Η διδασκαλία του συνέβαλε σε μια ήρεμη κοινωνική ανανέωση και αλλαγή. Τονίζοντας την αρετή, την ικανότητα και τη μόρφωση ως κύρια προτερήματα για τη διοίκηση, έσπασε την αντίληψη ότι η διακυβέρνηση ανήκει αποκλειστικά στο κύκλωμα της κληρονομικής αριστοκρατίας.

Ο Κομφούκιος δεν μπορεί να θεωρηθεί θρησκευτικός ηγέτης, αλλά ηθικοδιδάσκαλος. Αντιμετώπισε τη θρησκεία ως απαραίτητο στοιχείο για την τάξη μέσα στο κράτος και την κοινωνία. Αποδέχτηκε την πατροπαράδοτη κινεζική ευσέβεια με τη βεβαιότητα ότι υπάρχει στο σύμπαν μια υπέρτατη δύναμη που στηρίζει τη δικαιοσύνη και την αρμονία. Στερέωσε τη διάχυτη κινεζική πίστη στον Ουρανό και τα προγονικά πνεύματα, της έδωσε έκφραση και συνοχή. Ο Ουρανός, τον οποίο φαίνεται να αντιλαμβάνεται ως υπερβατική δύναμη, ως σκεπτόμενη προσωπική ύπαρξη, καθορίζει στους ανθρώπους τις ηθικές εντολές και γενικά στον κόσμο τον σκοπό και τον προορισμό του. Αυτό τον δρόμο («Τάο») του Ουρανού οφείλουν να βαδίζουν όλοι οι άνθρωποι. Καθένας πραγματώνει το αληθινό εγώ του ζώντας το θέλημα του Ουρανού. Από εκεί πίστευε ο Κομφούκιος ότι είχε λάβει κι ο ίδιος την αποστολή του.

Ο Κομφούκιος υπήρξε μεγάλος στοχαστής, πολιτικός και εκπαιδευτικός στην ιστορία της Κίνας, και ιδρυτής της ομώνυμης φιλοσοφικής σχολής και υποστήριζε την ανάγκη για ηθική πολιτική τάξη και για αρετή και ευσπλαχνία σε όλα τα επίπεδα της κοινωνικής ζωής. Το ιδεώδες του ήταν η ηθική αναμόρφωση της κεντρικής εξουσίας και η διακυβέρνηση της χώρας από φωτισμένους ηγέτες και υπεύθυνους κρατικούς υπαλλήλους. Οι βασικές αρχές και θέσεις της διδασκαλίας του περιλαμβάνονται στα *Ανάλεκτα,* μια σειρά συζητήσεων, ρητών και συμβάντων που συνέβαλαν ουσιαστικά στη διαμόρφωση του πολιτισμού της Κίνας, της Κορέας και του Βιετνάμ, ενώ επηρέασαν και τον πολιτισμό της Ιαπωνίας. Το αναμφισβήτητο μεγαλείο του παραμένει βασικά κινεζικό. Συνέβαλε στη σταθερότητα και την οργάνωση του πολυπληθέστερου κράτους του κόσμου.

Η πολιτική και κοινωνική του μεταρρύθμιση συνίσταται σε μια μέθοδο «άριστης διαπαιδαγώγησης», η οποία είναι ικανή να μεταμορφώσει τον απλό άνθρωπο σε «ανώτερο άνθρωπο». Ο καθένας μπορεί να γίνει τέτοιος. Ο Κομφούκιος θέλει τον καλλιεργημένο άνθρωπο ενεργό μέλος της κοινωνίας. Η σοφία δεν συνίσταται στην απομόνωση από τον κόσμο και τον ασκητικό βίο, όπως πρέσβευε ο Ταοϊσμός, αλλά στη συμμετοχή του ανθρώπου στον δημόσιο βίο και την υπεύθυνη εφαρμογή των υγιών αρχών.

**3.** **Μνημεία**

Τα κτίρια του Κομφουκιανισμού είναι αφιερωμένα πρωτίστως στη μνήμη του Κομφούκιου. Η πόλη Τσού-φου είναι γεμάτη με πολιτιστικά κειμήλια, από τα οποία τα πιο γνωστά είναι ο Ναός του Κομφούκιου, το Νεκροταφείο του Κομφούκιου και η Οικογενειακή Έπαυλη του Κομφούκιου.

* *Ο Ναός του Κομφούκιου* στο κέντρο της πόλης Τσού-φου, χτίστηκε το 478 π.Χ.. Υπάρχουν ακόμα 466 αίθουσες, περίπτερα και άλλα δωμάτια ανέπαφα που καλύπτουν συνολική έκταση 21,8 εκταρίων. Η επαναλαμβανόμενη βελτίωση και επέκταση έχει μετατρέψει τον ναό σε ένα αυτοκρατορικό συγκρότημα με εννέα σειρές αυλών. Η Αίθουσα του Μεγάλου Επιτεύγματος, το κύριο κομμάτι του ναού, έχει ύψος 33 μέτρων. Έχει στέγη με κίτρινα εφυαλωμένα πλακίδια και έχει οκτάγωνες μαρκίζες. Οι μπροστινές 10 λίθινες στήλες είναι σκαλισμένες με κινεζικούς δράκους. Εκτός από το άγαλμα του Κομφούκιου, η αίθουσα διαθέτει επίσης λίθινη επιγραφή της δυναστείας Μινγκ, η οποία αφηγείται την ζωή του Κομφούκιου σε 120 εικόνες, καθώς και πολλές πέτρινες πλάκες.
* *Η Οικογενειακή Έπαυλη του Κομφούκιου*, ακριβώς δίπλα στον Ναό, ήταν κατοικία των απογόνων του Κομφούκιου και επίσης η δεύτερη μεγαλύτερη κατοικία σε κλίμακα μετά την Απαγορευμένη Πόλη. Καλύπτοντας μια έκταση 160 χιλιάδων τ.μ, η έπαυλη σήμερα στεγάζει ένα μεγάλο αριθμό εγγράφων, αρχείων και πολιτιστικών κειμηλίων.
* *Το Νεκροταφείο του Κομφούκιου*, καλύπτοντας πάνω από 200 εκτάρια, αποτελεί το οικογενειακό νεκροταφείο του Κομφούκιου και των απογόνων του για περισσότερα από 2.300 χρόνια.

Ο Ναός του Κομφούκιου, η Οικογενειακή Έπαυλη και το Νεκροταφείο του Κομφούκιου εγγράφηκαν μαζί στην λίστα της Παγκόσμιας Πολιτιστικής Κληρονομιάς το 1994.

**4*.*****Από τα Ανάλεκτα του Κομφούκιου**

* *Είπε ο Διδάσκαλος: «Στα δεκαπέντε μου κυριεύτηκα απ' την επιθυμία να μελετήσω, στα τριάντα στάθηκα στα πόδια μου, στα σαράντα δεν είχα πια αμφιβολίες, στα πενήντα γνώριζα την Ουράνια εντολή, στα εξήντα το αυτί μου είχε ασκηθεί να την ακούει, στα εβδομήντα μπορούσα να ακολουθώ ό,τι επιθυμούσε η καρδιά μου, χωρίς να παραβαίνω τους κανόνες». (Ανάλεκτα, 2.2)*
* *«Μεταδίδω, δεν δημιουργώ». (Ανάλεκτα, 7.1)*
* *«Ο άριστος πάνω απ' όλα θέτει τη δικαιοσύνη. Ο άριστος που είναι γενναίος και δεν είναι δίκαιος θα στασιάσει. Ο μικρός άνθρωπος που είναι γενναίος και δεν είναι δίκαιος, θα κλέψει». (Ανάλεκτα, 17.23)*
* *Είπε ο Διδάσκαλος: «Θα 'θελα να πάψω να μιλώ!» Είπε ο Τσι Κογκ: «Διδάσκαλε, αν πάψεις να μιλάς, τι θα 'χουμε εμείς οι μαθητές να μεταδώσουμε;» Είπε ο Διδάσκαλος: «Μίλησε ποτέ ο Ουρανός; Κι όμως οι τέσσερις εποχές συνεχίζουν την πορεία τους, τα όντα δεν παύουν να γεννιούνται. Μίλησε ποτέ ο Ουρανός;» (Ανάλεκτα, 17.19)*
* *Ο Τσι Τσαγκ ρώτησε τον Κομφούκιο για την τέλεια ανθρωπιά [ρεν]. Είπε ο Κομφούκιος: «Όποιος μπορεί να πραγματώνει οπουδήποτε τις Πέντε Αρετές, είναι τέλειος άνθρωπος». Παρακάλεσε να τις ακούσει. Είπε ο Κομφούκιος: «Σεβασμός, γενναιοδωρία, ειλικρίνεια, εξυπνάδα, ευσπλαχνία: Σεβαστικός; Δεν ταπεινώνεσαι. Γενναιόδωρος; Κερδίζεις το πλήθος. Ειλικρινής; Σ' εμπιστεύονται οι άνθρωποι. Έξυπνος; Επιτυγχάνεις πολλά. Ευσπλαχνικός; Αρκεί αυτό για να 'χεις στην υπηρεσία σου άλλους». (Ανάλεκτα, 17.6)*
* *«Μόνο οι πιο σοφοί και οι πιο ηλίθιοι δεν αλλάζουν γνώμη». (Ανάλεκτα, 17.3)*
* *«Ο άριστος είναι σταθερός γιατί έχει αρχές, όχι γιατί έχει πείσμα». (Ανάλεκτα, 15.37)*
* *«Ό,τι αναζητεί ο άριστος στον εαυτό του, ο μικρός άνθρωπος το αναζητεί στους άλλους». (Ανάλεκτα, 15.21)*

ΛΑΟ-ΤΣΕ

Η κινεζική παράδοση αποδίδει στον Λάο-Τσε το ξεκίνημα μιας φιλοσιφικής τάσεως – και αργότερα μιας θρησκευτικής σχολής-, του Ταοϊσμού. Είναι μια θρησκεία που επιδιώκει την παράταση και την πλήρωση της ζωής με την περισυλλογή.

**1.** **Η ζωή του Λάο-Τσε (6ος αι. π.Χ.)**

Ο Λάο Τσε, είναι μια ασαφής και θρυλική κινεζική προσωπικότητα του 6ου αι. π.Χ. και το όνομά του σημαίνει ο «γερο-δάσκαλος». Σχετικά με τη ζωή του αναφέρονται τόσο λίγα και αμφίβολα στοιχεία, ώστε να αμφισβητείται και το αν υπήρξε ιστορικό πρόσωπο. Ωστόσο, οι περισσότεροι μελετητές δέχονται ότι ο πυρήνας του βιβλίου *Τάο Τε Τσινγκ,* που συνδέθηκε με το όνομά του πρέπει να αποδοθεί σε μια πολύ σημαντική ιστορική μορφή, την οποία ταυτίζουν με τον Λάο-Τσε.

Στη βιογραφία του που συντέθηκε γύρω στο 100 π.Χ., θεωρείται γεννημένος το 604 π.Χ. σε ένα χωριό της επαρχίας Χου, στη νότια Κίνα. Αναφέρεται ότι είχε θέση αρχειοφύλακα, ίσως ιστοριογράφου στο παλάτι και ότι κάποτε συναντήθηκε με τον νεότερό του Κομφούκιο. Απογοητευμένος από την παρακμή του αυτοκρατορικού οίκου εγκατέλειψε στα γεράματά του τη θέση και την πατρίδα του και έφυγε προς τις δυτικές χώρες της Κίνας. Κατά τη «βιογραφία» του, στο φυλάκιο των συνόρων ο αξιωματικός της φρουράς τον παρακάλεσε, προτού να εγκαταλείψει τη χώρα, να του αφήσει γραπτή τη διδασκαλία του. Ο «γερο-δάσκαλος» εκπλήρωσε την επιθυμία του αξιωματικού και έγραψε ένα βιβλίο σε δύο τμήματα, στο οποίο ανέπτυξε τη διδασκαλία του για το ***Τάο*** και την ***Τε*** σε 5000 λέξεις. Έπειτα έφυγε και κανείς δεν γνωρίζει τι απέγινε. Παραδόσεις αναφέρουν ότι έζησε ως ερημίτης μέχρι τα βαθιά γεράματα. Ωστόσο, όσο ομιχλώδης είναι η ιστορία του, τόσο λαμπερό εμφανίζεται το πρόσωπό του μέσα στους ταοϊστικούς θρύλους. Στις κινεζικές απεικονίσεις παρουσιάζεται σαν γέρος με πρόσωπο μικρού παιδιού. Ο θρύλος τον θέλει να γεννιέται ώριμος γέροντας. Η μορφή του Λάο-Τσε δεν έπαψε να είναι σεβαστή σε όλα τα στρώματα της κινεζικής κοινωνίας. Για τον λαό έγινε άγιος και θεοποιήθηκε. Μια επιγραφή του 165 μ.Χ. τον περιγράφει «συναιώνιο με τα φωτεινά σώματα», δηλαδή τον ήλιο, τη σελήνη, τα άστρα.

Το βιβλίο που «έγραψε» είναι το περίφημο ***Τάο-τε-Κινγκ***, το πιο βαθύ και αινιγματικό κείμενο της κινεζικής γραμματείας. Είναι γραμμένο σε έμμετρο και πεζό συγχρόνως λόγο με απλή και λακωνική έκφραση και διαιρείται σε 81 κεφάλαια. Στο βιβλίο συγκεντρώνεται η αποφθεγματική σοφία των προηγούμενων διδασκάλων για το Τάο και γίνεται πλούσια χρήση της λαϊκής θυμοσοφίας.

* 1. **Η διδασκαλία του Τάο**

Το ***Τά-τε-Κινγκ*** αρχίζει με τη διδασκαλία του Τάο και επιβεβαιώνει:

*Το Τάο για το οποίο μπορεί κανείς να μιλήσει,*

*δεν είναι το αιώνιο Τάο.*

*Αν του δίναμε ονόματα, τα ονόματα δεν θα ήταν αιώνια.*

*Το ανώνυμο είναι η πηγή του ουρανού και της γης…*

Ο όρος είναι πολυσήμαντος και δεν υπάρχει αντίστοιχη ελληνική λέξη για τη μετάφρασή του. Το Τάο είναι αθέατο, άφατο, άπιαστο, απρόσωπο. Ταυτόχρονα όμως είναι αιώνιο, η πρώτη και τα πάντα περιέχουσα αρχή του σύμπαντος. Τα πράγματα δημιουργούνται από το Τάο και επιστρέφουν σ’ αυτό. Μορφή, δύναμη και ύλη βρίσκονται κρυμμένα σ’ αυτό ως κόκκοι σπόρου.

Επίσης, υπάρχουν κάποιες αρχέγονες δυνάμεις, από την κίνηση και την αλληλοσυμπληρωματική αντίθεση των οποίων γεννιέται ο κόσμο. Αυτές είναι το ***Γιανγκ*** και το ***Γιν***, δηλαδή η φωτεινή και η σκοτεινή δύναμη, το θετικό και το αρνητικό, το αρσενικό και το θηλυκό, ο ουρανό και η γη, το χρονικό και το χωρικό. Με άλλα λόγια, είναι οι αντίθετες δυνάμεις από τις οποίες προέρχεται το κάθε τι στον κόσμο. «*Ένα μέρος γιν και ένα μέρος γιανγκ, αυτό είναι το Τάο*». Γνωστή είναι η συμβολική αναπαράσταση του γιανγκ και γιν που παίζει σπουδαίο ρόλο στην κινεζική σκέψη.

Ως προς τις κοινωνικές και πολιτιστικές αξίες, ο Λάο-Τσε κράτησε αρνητική στάση στη γνώση, τη δράση, τη δόξα, τον πλούτο. Καθορίζει μια ασκητική γραμμή και διαβλέπει απόλυτα ενότητα στο σύμπαν. Ο Λάο-Τσε θέλει τον άνθρωπο ταπεινό, πράο κι ευχαριστημένο με τα λίγα. Η πρωτόγονη απλότητα είναι το ιδανικό του. Η στάση που προτείνει στη ζωή είναι η απάθεια και η ησυχία. Η επιστροφή στη φύση και η εγκατάλειψη του τεχνητού και συμβατικού πολιτισμού θα κάνει τα πράγματα και τις συνθήκες του κόσμου να κυβερνώνται από μόνα τους ήρεμα και αυθόρμητα:

«*Εγκατάλειψε την αγαθοεργία,*

*απόρριψε τα καθήκοντα της δικαιοσύνης,*

*και ο λαός θα επιστρέψει στην υπακοή των τέκνων*

*και στην αγάπη των γονέων*

*(δηλαδή, θα ξαναφτάσει στην αληθινή αξία της οικογένειας).*

*Σταμάτησε την ιστορικότητα,*

*απόρριψε το κέρδος,*

*και δεν θα υπάρξουν πια κλέφτες και ληστές»* (κεφ. 19)

Για τον Λάο-Τσε η αγαθοεργία και η δικαιοσύνη (που για τον Κομφούκιο είναι ανώτατες αρετές) είναι ανωφελείς και βλαβερές, γιατί δεν πηγάζουν από τον αυθορμητισμό και την ειλικρίνεια της καρδιάς, αλλά από την κατασκευασμένη ηθική της καθεστηκυίας τάξης. Η περίφημη θέση του, το «γουό γουάι», θα μπορούσε να συνοψιστεί στην παρότρυνση «μην κάνεις τίποτε» ή «κάνε το καθετί μην κάνοντας τίποτε».

Η στάση του Λάο-Τσε οδήγησε την κινεζική φιλοσοφία σε μια στάση διαμετρικά αντίθετη από του Κομφούκιου. Αμφισβήτησε τη σημασία της ανθρώπινης σοφίας και της πολιτιστικής προσπάθειας, εξύμνησε το αυθόρμητο, το φυσικό. Το ιδεώδες των ταοϊστών ήταν μια μικρή πολιτεία-κράτος που δεν κάνει κανένα πόλεμο, δεν έχει καμιά σχέση με τους γείτονες λαούς.

Ο Λάο-Τσε προσέφερε πολλά στη διαμόρφωση της κινεζικής νοοτροπίας, δείχνοντας την τρέλα που κρύβει η εγωιστική αναζήτηση, τους κινδύνους που έχει η τυπικότητα και η υπεροργάνωση. Εντούτοις, και οι δύο στοχαστές συμφωνούν ότι πρέπει να τονίζεται η αξία του μέτρου. Τα άκρα φέρουν το αντίθετο του επιδιωκομένου. Συχνά οι απόψεις του Ταοϊσμού και του Κομφουκιανισμού συμπληρώνονται αντιθετικά μεταξύ τους. Διαμορφώνουν έτσι τις δύο βασικές πλευρές του κινεζικού χαρακτήρα.

**3.**  **Από το Τάο - Τε Κινγκ**

* Όσο περισσότερο κοφτερά όπλα έχουν οι άνθρωποι,

τόσο περισσότερα προβλήματα θα έχει το κράτος.

Όσο περισσότερη εξυπνάδα και δεξιότητα έχει ο άνθρωπος,

τόσο περισσότερο κακά πράγματα θα εμφανιστούν.

Όσο περισσότερη σημασία δίνεται στους νόμους και στα διατάγματα,

τόσο περισσότεροι κλέφτες και ληστές θα εμφανιστούν.

Γι’ αυτό και ο σοφός ηγεμόνας λέει:

*Δεν παίρνω κανένα μέτρο και οι άνθρωποι βελτιώνονται από μόνοι τους.*

*Αγαπώ τη γαλήνη και οι άνθρωποι διορθώνονται από μόνοι τους.*

*Δεν αναλαμβάνω καμιά δραστηριότητα και οι άνθρωποι ευημερούν από μόνοι τους.*

*Δεν έχω καμιά επιθυμία και οι άνθρωποι γίνονται απλοί από μόνοι τους.*

* *Δώσε παντού ζωή και τροφή. Ό,τι δημιουργείς μη το κατέχεις.Μη προσδοκάς ανταμοιβή απ’ ό,τι ωφελείς. Γίνε οδηγός, μην είσαι αφέντης. Αυτή είν’ η αληθινή αρετή.*
* *Μείνε στον πανάρχαιο Λόγο για να νιώσεις το παρόν.*
* *Όποιος γνωρίζει , κατανοεί.Όποιος κατανοεί, γυρεύει τον Δημιουργό. Όποιος γυρεύει τον Δημιουργό, βρίσκει τον Λόγο. Εκείνος ζει παντοτινά.*
* *Όταν λησμονιέται ο Λόγος, εμφανίζονται οι κανόνες και η ηθική.Όταν προβάλλονται οι αρετές,  υπάρχει υποκρισία. Όταν οι συγγενείς δε ζουν αρμονικά, καμώνονται πως σέβονται τους πρεσβυτέρους. Όταν η χώρα είναι βυθισμένη στο χάος, κυβερνούν δήθεν πιστοί πολιτικοί.*
* *Όποιος γνωρίζει τους άλλους έχει διάνοια. Όποιος γνωρίζει τον εαυτό του έχει αληθινή σοφία.Όποιος νικά τους άλλους είναι δυνατός. Όποιος νικά τον εαυτό του είναι πανίσχυρος.*
* *Η ατέρμονη ευθεία φαίνεται καμπύλη.*
* *Το πράγματι σημαντικό φαίνεται ασήμαντο.*
* *Τ’ αληθινά λόγια ακούγονται ασυνάρτητα.*
* *Η κίνηση νικά το κρύο, η ηρεμία νικά τη ζέστη.*
* *Είν’ εύκολο ν’ ακολουθείς τον κύριο δρόμο, όμως στον κόσμο αρέσει η περιπλάνηση.*
* *Ό,τι ριζώσει βαθιά δεν ξεριζώνει.*
* *Ό,τι κρατάς γερά δεν σου ξεφεύγει, θα μεταδοθεί και στα παιδιά σου.*
* *Όποιος γνωρίζει δεν φλυαρεί.Όποιος φλυαρεί δεν ξέρει.*
* *Όσοι νόμοι τόση φτώχεια.*
* *Όσα όπλα τόσο χάος.*
* *Όση ευφυΐα τόσα τρομερά συστήματα.*
* *Όσες διαταγές τόση αταξία.*
* *Μια χώρα κυβερνιέται με την προσοχή που τηγανίζονται τα μικρά ψάρια.*
* *Βρες το μεγαλείο στα μικρά και ασήμαντα.*
* *Το πιο μακρύ ταξίδι αρχίζει μ’ ένα βήμα.*
* *Επιστρέφοντας οδηγείσαι στη χαμένη αρμονία.*
* *Μεταξύ αντιπάλων, νικητής είναι αυτός που συμπονά.*
* *Αυτός που εκτιμά την ίδια τη ζωή είναι σοφότερος από εκείνον που εκτιμά τα αγαθά της.*
* *Δέντρο που δεν λυγίζει,  σπάει στον άνεμο.*
* *Ο βαρύς και αλύγιστος θα πέσει. Ο ελαφρύς κι ευλύγιστος θα σταθεί.*

**Ο χορός του δράκου**

Ο δράκος είναι το κατεξοχήν συμβολικό μυθικό ζώο των κινέζων. Ενώ στη δύση συναντούμε τον δράκο σαν ζώο με κατώτερη έννοια αντίθετα στην Κίνα -και στην Ανατολή γενικότερα- έχει θετικό συμβολισμό. Είναι καταρχήν το σύμβολο του σοφού αυτού πού έχει κατακτήσει τη σοφία και την αθανασία. Σαν χρυσός δράκος σχετίζεται με τον ήλιο. Σαν ασημένιος δράκος σχετίζεται με τη σελήνη. Οι δύο αυτοί δράκοντες \_ σύμβολα θετικής και αρνητικής ενέργειας- εμφανίζονται στο σύμβολο του παγκόσμιου δυαδισμού το *Γιν-Γιανγκ*. Σαν σύμβολο δύναμης διάχυτης στη φύση ο δράκοντας εμφανίζεται σε πολλά επίπεδα της φύσης: Ουράνιος δράκοντας σύμβολο πνευματικής δύναμης και κυριαρχίας. Ο αυτοκράτορας είναι ο γήινος εκπρόσωπός του και έτσι τα ρούχα του αυτοκράτορα φέρουν κεντημένους δράκοντες πάνω τους. Ακόμη συναντούμε τους δράκοντες των νεφών, της θάλασσας και άλλων φυσικών στοιχείων.

Την πρωτοχρονιά στην Κίνα το καλύτερο στιγμιότυπο των εκδηλώσεων είναι ο χορός του δράκου. Ο δράκος είναι πολύχρωμος και συνήθως κατασκευασμένος από μετάξι, χαρτί και μπαμπού. Τον κρατούν δύο νέοι άνδρες, που χορεύουν, και τον καθοδηγούν στην πόλη, όπως γίνεται στην Ελλάδα με τους καρνάβαλους.

**Ένα Κινέζικο Παραμύθι:** **Οι Τέσσερις Δράκοι**

Μια φορά κι ένα καιρό δεν υπήρχαν ούτε ποτάμια, ούτε λίμνες πάνω στη γη, αλλά μόνο η Ανατολική Θάλασσα όπου ζούσαν τέσσερις δράκοι: ο Μακρύς Δράκος, ο Κίτρινος Δράκος, ο Μαύρος Δράκος και ο Μαργαριταρένιος Δράκος.

Μια μέρα οι τέσσερις δράκοι πετούσαν στον ουρανό και κατευθύνονταν προς τη στεριά. Ανέβαιναν πολύ ψηλά, έκαναν βουτιές στον αέρα και έπαιζαν κρυφτό μέσα στα σύννεφα.

«Ελάτε εδώ γρήγορα!!!» φώναξε ξαφνικά ο Μαργαριταρένιος Δράκος.

«Τι συμβαίνει;» ρώτησαν οι άλλοι τρεις κοιτάζοντας κάτω, προς τα εκεί που τους έδειξε ο Μαργαριταρένιος Δράκος. Κάτω στη γη αντίκρισαν ένα μεγάλο πλήθος ανθρώπων που έκαιγαν λιβάνια κι έκαναν προσφορές με φρούτα και γλυκίσματα. Όλοι τους προσεύχονταν! Μια γυναίκα με κάτασπρα μαλλιά και ένα κοκαλιάρικο αγοράκι στην πλάτη της ήταν γονατισμένη στο έδαφος και μουρμούριζε:

«Σε παρακαλώ, Ουράνιε Πατερά, στείλε μας γρήγορα βροχή για να μπορέσουμε να δώσουμε λίγο ρύζι στα παιδιά μας».

Η αλήθεια ήταν πως είχε να βρέξει πάρα πολύ καιρό. Οι σοδειές είχαν μαραθεί, το χορτάρι και τα λιβάδια είχαν κιτρινίσει από τον καυτό ήλιο.

«Πόσο φτωχοί είναι αυτοί οι άνθρωποι! » είπε ο Κίτρινος Δράκος. «Κι αν δεν βρέξει, σύντομα κινδυνεύουν να πεθάνουν από την πείνα».

Ο Μακρύς Δράκος κούνησε το κεφάλι του. Μετά είπε: «Aς πάμε στον Αυτοκράτορα Σεπτό του Αχάτη να τον παρακαλέσουμε να βρέξει».

Και λέγοντας αυτό πέταξε στα σύννεφα. Οι υπόλοιποι τον ακολούθησαν κι άρχισαν να πετούν όλοι μαζί προς το Ουράνιο Παλάτι.

Ο Αυτοκράτορας Σεπτός του αχάτη που ήταν υπεύθυνος για όλα όσα συνέβαιναν στον ουρανό, στη γη και στη θάλασσα, ήταν πανίσχυρος. Και δεν ήταν καθόλου ευχαριστημένος όταν είδε τους δράκους να πετούν βιαστικά προς το μέρος του.

«Γιατί έρχεστε εδώ αντί να βρίσκεστε κοντά στη θάλασσα και να συμπεριφέρεστε όπως πρέπει;» τους ρώτησε.

Ο Μακρύς δράκος έκανε ένα βήμα μπροστά και είπε:

«Οι σοδειές στη γη έχουν ξεραθεί και χάνονται, Μεγαλειότατε. Σε παρακαλώ να ρίξεις όσο γίνετε πιο γρήγορα βροχή στον κόσμο».

Ο Αυτοκράτορας, που εκείνη την ώρα απολάμβανε το τραγούδι των νεράιδων, προσποιήθηκε ότι συμφώνησε μαζί προς.

«Εντάξει. Πηγαίνετε πίσω κι εγώ θα στείλω αύριο μια βροχή».

«Ευχαριστούμε, Μεγαλειότατε!» είπαν οι τέσσερις δράκοι με μια φωνή και γύρισαν πίσω ευτυχισμένοι.

Αλλά πέρασαν δέκα ολόκληρες μέρες χωρίς να πέσει ούτε μια σταγόνα βροχής στη γη.

Οι άνθρωποι υπέφεραν, κάποιοι άρχισαν να τρώνε φλούδες δέντρων, κάποιοι έτρωγαν τις ρίζες από τα χόρτα και κάποιοι άλλοι αναγκάζονταν να τρώνε χώμα επειδή δεν εύρισκαν ούτε φλούδες δέντρων, ούτε χορτάρια.

Βλέποντας αυτή την κατάσταση οι τέσσερις δράκοι λυπήθηκαν πολύ, γιατί ήξεραν ότι ο Αυτοκράτορας ενδιαφερόταν περισσότερο για τις απολαύσεις του παρά για εκείνους τους ανθρώπους. Έτσι έπρεπε να βασιστούν μόνο στον εαυτό τους για να γλιτώσουν τους ανθρώπους από τα βάσανα τους. Αλλά πως;

Κοιτάζοντας την απέραντη θάλασσα, ο Μακρύς Δράκος δήλωσε στους άλλους τρεις πως είχε μια ιδέα.

«Τι είναι; Πες το γρήγορα!» απαίτησαν να μάθουν οι άλλοι.

«Κοιτάξτε. Δεν νομίζετε κι εσείς πως η θάλασσα έχει πάρα πολύ νερό; Θα το πετάξουμε στον ουρανό και αυτό θα πέσει στη γη σαν βροχή και θα σώσει τους ανθρώπους και τι σοδιές τους».

«Καλή ιδέα!» είπαν οι άλλοι χειροκροτώντας.

«Αλλά» είπε ο Μακρύς Δράκος μετά από πολύ σκέψη «πρέπει να ξέρετε ότι θα κατηγορηθούμε αν ο Αυτοκράτορας μάθει για αυτό».

«Θα κάνω οτιδήποτε για να σώσω προς ανθρώπους», είπε ο Κίτρινος Δράκος αποφασιστικά.

«Ας αρχίσουμε. Και δεν πρόκειται να μετανιώσουμε ποτέ». Φώναξαν ο Μαύρος και ο Μαργαριταρένιος Δράκος, που ήθελαν κι αυτοί να βοηθήσουν τους ανθρώπους.

Κατευθύνθηκαν προς τη θάλασσα, μάζεψαν νερό στο στόμα τους και πέταξαν ψηλά στον ουρανό για να το ρίξουν στη γη. Οι τέσσερις δράκοι έκαναν το δρομολόγιο αυτό πολλές φορές. Σε λίγο το θαλασσινό νερό άρχισε να πέφτει στη γη σαν βροχή.

«Βρέχει! Βρέχει!»

«Οι σοδιές θα σωθούν!»

Οι άνθρωποι άρχισαν να φωνάζουν και να κλαίνε από τη χαρά τους. Το σιτάρι άρχισε να σηκώνετε από το έδαφος και το χορτάρι άρχισε να πρασινίζει.

Όταν ο θεός της θάλασσας το είδε αυτό ειδοποίησε τον αυτοκράτορα.

«Πως τολμούν οι τέσσερις δράκοι να φέρνουν βροχή χωρίς την έγκριση μου!». Είπε ο Αυτοκράτορας και διέταξε τους ουράνιους στρατηγούς του και τα στρατεύματα τους να συλλάβουν τους τέσσερις δράκους. Οι τέσσερις δράκοι που ήταν πολύ λίγοι να αντισταθούν απέναντι σε τόσο στρατό, αιχμαλωτίστηκαν πολύ γρήγορα και οδηγήθηκαν στο ουράνιο παλάτι.

«Πήγαινε και φέρε μου τέσσερα βουνά για να τους πλακώσουμε, έτσι ώστε να μην μπορούν πια να ξεφύγουν!» διέταξε ο Αυτοκράτορας τον θεό των βουνών.

Ο θεός των βουνών χρησιμοποίησε την μαγική του δύναμη, κάλεσε τον άνεμο και τα τέσσερα βουνά έφτασαν πετώντας και πλάκωσαν τους τέσσερις δράκους.

Αλλά και μέσα στη φυλακή τους οι τέσσερις δράκοι ποτέ δεν μετάνιωσαν για την πράξη τους. Κι επειδή ήταν αποφασισμένοι να φέρονται για πάντα καλά στους ανθρώπους, μεταμορφώθηκαν σε τέσσερις ποταμούς που κατέβαιναν από τα ψηλά βουνά και διέσχιζαν την χώρα, για να μην έχουν πια ανάγκη οι άνθρωποι μόνο τις βροχές. Ο Χειλονγκτζιάν, ο Μαύρος Δράκος στο μακρινό Βορρά, ο Χουανγκέ, ο Κίτρινος Δράκος στην κεντρική Κίνα, ο Τσάνγκγιανγκ (που λέγεται και Γιανγκτζέ, ή μακρύ ποτάμι) νοτιότερα και ο Ζουγιάνγκ ο Μαργαριταρένιος Δράκος στις εσχατιές του Νότου.

\* \* \*

ΠΗΓΕΣ ΑΝΤΛΗΣΗΣ ΥΛΙΚΟΥ ΓΙΑ ΤΗ ΔΙΑΜΟΡΦΩΣΗ ΤΩΝ ΚΕΙΜΕΝΩΝ:

* Aρχ. Αναστάσιος Γιαννουλάτος, *Ίχνη από την αναζήτηση του Υπερβατικού. Συλλογή θρησκειολογικών μελετημάτων*, εκδ. Ακρίτας, Αθήνα 2004
* Γρ. Ζιάκας, *Θρησκείες και Πολιτισμοί της Ασίας*, εκδ. Κ. Σφακιανάκη, Θεσσαλονίκη 22008
* Γρ. Ζιάκας, Ο μυστικός ποιητής Mavlana Jalaladdin Rummi και η διδασκαλία του, εκδ. Πουρναρά, Θεσσαλονίκη 1955
* Kim Knott, *Hinduism. A Very Short Introduction*, Oxford University Press, New York 2000
* Κομφούκιος, *Ανάλεκτα*